**MINISTERSTVO VNÚTRA SLOVENSKEJ REPUBLIKY**

Pribinova 2, 812 72 Bratislava

**Úrad splnomocnenca vlády SR pre rozvoj občianskej spoločnosti**

**Akčný plán**

**Iniciatívy pre otvorené vládnutie**

**v Slovenskej republike**

**na roky 2016 - 2019**

**Bratislava, jún 2016**

Obsah

[Úvod 3](#_Toc453059758)

[Kľúčové aktivity, ktoré sa doteraz podarilo dosiahnuť v oblasti otvoreného vládnutia 4](#_Toc453059759)

[1. Otvorené informácie 6](#_Toc453059760)

[1.1 Portál otvorených dát – data.gov.sk 6](#_Toc453059761)

[1.2 Otvorené API 10](#_Toc453059762)

[1.3 Open source softvér 11](#_Toc453059763)

[1.4 Modul dotačných schém 12](#_Toc453059764)

[1.5 Centrálny register zmlúv 13](#_Toc453059765)

[1.6 Register konečných užívateľov výhod 14](#_Toc453059766)

[2 Otvorené vzdelávanie 15](#_Toc453059767)

[2.1 Otvorené vzdelávacie zdroje 15](#_Toc453059768)

[2.2 Otvorený prístup k výsledkom vedy a výskumu 19](#_Toc453059769)

[3 Vláda otvorená pre dialóg 22](#_Toc453059770)

[3.1 Participácia na tvorbe verejných politík 22](#_Toc453059771)

[3.2 Vzdelávanie a osveta 25](#_Toc453059772)

[4 Otvorená justícia 26](#_Toc453059773)

[4.1 Súdnictvo 26](#_Toc453059774)

[4.1.1 Hodnotenie práce sudcov 26](#_Toc453059775)

[4.1.2 Zverejňovanie súdnych rozhodnutí 26](#_Toc453059776)

[4.1.3 Prístup k spravodlivosti 26](#_Toc453059777)

[4.1.4 Disciplinárne konania 27](#_Toc453059778)

[4.1.5 Výberové konania 27](#_Toc453059779)

[4.2 Prokuratúra 29](#_Toc453059780)

[4.2.1 Zoznam prokurátorov 29](#_Toc453059781)

[4.2.2 Generálny prokurátor 29](#_Toc453059782)

[4.2.3 Disciplinárne konania 29](#_Toc453059783)

[4.2.4 Výberové konania 31](#_Toc453059784)

[5. Aplikačná prax 32](#_Toc453059785)

[6. Spätná väzba a pokračovanie 33](#_Toc453059786)

# Úvod

Slovenská republika (ďalej len „SR“) sa v septembri roku 2011 zapojila do medzinárodnej Iniciatívy pre otvorené vládnutie (z angl. *Open Government Partnership*, ďalej len *„OGP“).* Pristúpením k OGP sa SR zaradila medzi štáty všetkých kontinentov, ktoré majú ambíciu venovať sa témam ako **zvyšovanie transparentnosti, participácie, podpory inovácií a otvárať verejnú správu občanom.**Splnomocnenec vlády SR pre rozvoj občianskej spoločnosti bol poverený koordináciou tvorby a implementácie akčných plánov OGP v SR.

K princípom otvoreného vládnutia sa prihlásila aj novoustanovená vláda, ktorá vzišla z výsledkov parlamentných volieb, ktoré sa uskutočnili 5. marca 2016. Vláda SR sa v programovom vyhlásení vlády[[1]](#footnote-2) (ďalej len „PVV“) opätovne prihlásila k medzinárodnej iniciatíve OGP. Vláda sa zaviazala, že bude podporovať uplatňovanie **princípov otvoreného vládnutia, zvyšovať transparentnosť verejnej správy, súdnictva, podporovať participáciu širokej odbornej verejnosti na tvorbe verejných politík, využiteľnosť informácií, ktoré má verejná správa k dispozícii.** Prihlásením sa k princípom otvoreného vládnutia v PVV vláda vyjadrila vôľu inštitucionalizovať a zintenzívniť boj proti korupcii.

Zároveň sa vláda SR prihlásila k Agende udržateľného rozvoja Organizácie spojených národov 2020 – 2030.

Prvý Akčný plán Iniciatívy pre otvorené vládnutie na roky 2012 – 2013[[2]](#footnote-3) (ďalej len „Akčný plán OGP 2012 – 2013“) schválila vláda SR uznesením č. 50 z 22. februára 2012. Druhý Akčný plán Iniciatívy pre otvorené vládnutie na rok 2015[[3]](#footnote-4) (ďalej len „Akčný plán OGP 2015“) bol schválený uznesením vlády č. 59 z 11. februára 2015.

**Akčný plán OGP 2015** zahŕňal 34 záväzkov v 4 kapitolách: **otvorené informácie, otvorené vzdelávanie, vláda otvorená pre dialóg** a**otvorená justícia.** Po implementácii jednotlivých záväzkov vypracoval Úrad splnomocnenca vlády SR pre rozvoj občianskej spoločnosti (ďalej len „ÚSV ROS“) Hodnotiacu správu k implementácii Akčného plánu OGP 2015 (ďalej len „Hodnotiaca správa“)[[4]](#footnote-5), ktorá bola predložená na zasadnutie Rady vlády SR pre mimovládne neziskové organizácie dňa 17. marca 2016. Hodnotiaca správa bola schválená uznesením Rady vlády SR pre mimovládne neziskové organizácie č. 1 zo 17. marca 2016. Následne bola Hodnotiaca správa zaslaná centrále OGP a tá dá vypracovať nezávislú hodnotiacu správu.

V súvislosti s potrebou vyhodnotiť implementáciu Akčného plánu OGP 2015 a nastaviť tvorbu ďalšieho akčného plánu OGP zriadil ÚSV ROS nasledujúce pracovné skupiny:

* **5 expertných pracovných skupín** zložených zo zástupcov ústredných orgánov štátnej správy (ďalej len „ÚOŠS“), mimovládnych neziskových organizácií, podnikateľskej sféry a akademickej obce v týchto oblastiach:
* otvorené dáta/transparentnosť
* participácia
* otvorené vzdelávanie a výskum
* otvorená justícia
* webová aplikácia Modul dotačných schém
* **1 koordinačnú pracovnú skupinu** zo zástupcov vybraných ÚOŠS, ktorí boli menovaní ministrami a vybranými vedúcimi ostatných ústredných orgánov štátnej správy.

Úlohou pracovných skupín bolo vyhodnotiť implementáciu Akčného plánu OGP 2015, poskytnúť spätnú väzbu na znenie Hodnotiacej správy a následne vytvoriť prvý návrh Akčného plánu OGP na roky 2016 – 2019. Počas celého procesu tvorby Hodnotiacej správy a návrhu Akčného plánu OGP 2016 – 2019 bol kladený veľký dôraz na expertízu členov pracovných skupín. Výsledkom práce členov pracovných skupín je predkladaný Akčný plán OGP na roky 2016 – 2019 (ďalej len Akčný plán OGP 2016 - 2019).

Predkladaný Akčný plán OGP 2016 – 2019 nadväzuje na predchádzajúce tematické kapitoly, avšak prináša i niekoľko nových tém. Na prvý pohľad je Akčný plán OGP 2016 – 2019 veľmi ambiciózny, navrhuje však reálne a konkrétne kroky, ktorých plnenie môže pre SR zabezpečiť svetové líderstvo v oblasti otvoreného vládnutia.

*Prvá kapitola* Akčného plánu sa venuje problematike **otvorených informácií**, a teda **otvoreným dátam**. V rámci tejto kapitoly boli naformulované nové záväzky v oblasti verejne dostupných aplikačných programových rozhraní(z angl. publicly available application programming interface, ďalej len „otvorené API“) a **otvoreného softvéru** (z angl. *open source*). *Druhá kapitola* plynulo nadväzuje na záväzky minulého akčného plánu v oblasti **otvoreného vzdelávania**. *Tretia kapitola* s názvom **Vláda otvorená pre dialóg** sa venuje problematike účasti verejnosti na tvorbe verejných politík. Za výrazný posun v riešení tejto problematiky považujeme snahu ÚSV ROS podporovať participatívnu tvorbu verejných politík nielen na národnej úrovni, ale aj na regionálnej a lokálnej úrovni. *Štvrtá kapitola* sa venuje problematike **otvorená justícia** a *piata* zhodnoteniu **aplikačnej praxe** vybranej legislatívy (Zákonu č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov a Zákonu č. 400/2015 o tvorbe právnych predpisov, resp. vyhodnoteniu správ o účasti verejnosti). Poslednou kapitolou je tradične kapitola s názvom Spätná väzba a pokračovanie.

Po ukončení implementačného cyklu Akčného plánu OGP 2016 - 2019 sa opäť uskutoční hodnotiaci proces, ktorého výstupom bude hodnotiaca správa  k jeho implementácii z pohľadu vlády, ktorá bude opäť doplnená nezávislou hodnotiacou správou od nezávislých expertov.

## Kľúčové aktivity, ktoré sa doteraz podarilo dosiahnuť v oblasti otvoreného vládnutia

V rámci implementačného obdobia Akčného plánu OGP 2015 sa **skvalitnilo technické zázemie na podporu zverejňovania otvorených dát**. V rámci národného projektu e-Demokracia a otvorená vláda, ktorý bol implementovaný Úradom vlády SR, resp. Národnou agentúrou pre sieťové a elektronické služby (ďalej len „NASES“), bol v rámci ústredného portálu verejnej správy spustený modul otvorených dát, čím sa vytvorila centrálna infraštruktúra na podporu zverejňovania otvorených dát subjektmi verejnej správy[[5]](#footnote-6). V rámci implementácie Akčného plánu OGP 2015 sa zvýšil počet datasetov na portáli otvorených dát z 204 na 884 datasetov štátnej správy. Lídrom sa stal Štatistický úrad SR.

V oblasti otvorených dát vykonal ÚSV ROS v spolupráci s NASES prieskum dopytu verejnosti po najžiadanejších datasetoch. Z prieskumu vyplynulo, že najžiadanejšími datasetmi sú údaje z katastra nehnuteľností, výsledky volieb, údaje zo sčítania obyvateľov, domov a bytov, obchodný register, register adries a živnostenský register, ako aj dáta o dopravných nehodách a kriminalite, ďalej cestovné poriadky hromadnej dopravy rôzneho typu, poštové smerovacie čísla ako aj aktuálny stav a znečistenie životného prostredia. NASES vedie intenzívny dialóg s dotknutými subjektmi, na základe ktorého bolo už na portáli otvorených dát data.gov.sk zverejnených niekoľko kľúčových datasetov zo zoznamu (napr. register adries, poštové smerovacie čísla, údaje zo sčítania obyvateľov, domov a bytov, a i.).

Ďalším úspechom v oblasti otvoreného vládnutia je spustenie webovej aplikácie s názvom **Elektronická hromadná žiadosť** (ďalej len „eHŽ“) v rámci národného projektu Úradu vlády SR e-Demokracia a otvorená vláda. eHŽ plní funkciu „mostu“ medzi požiadavkami občianskej spoločnosti a vládou SR. Vláda SR sa zaviazala, že sa bude zaoberať každou eHŽ, ktorá získa do 30 dní minimálne 15 000 podporovateľov. V prípade, ak bude predmetom eHŽ požiadavka v kompetencii exekutívy, vláda SR sa zaväzuje reflektovať na eHŽ a do 60 dní prijať náležité opatrenia. V prípade, že bude predmetom eHŽ iniciácia legislatívnych zmien, vláda SR sa zaväzuje reflektovať na eHŽ do 6 mesiacov. Aktívne využívanie nástroja eHŽ povedie k zvýšeniu e-participácie občanov na správe vecí verejných.

Začiatkom roka 2016 bola spustená webová aplikácia pre európske štrukturálne a investičné fondy, Finančný mechanizmus EHP, Nórsky finančný mechanizmus, Švajčiarsky finančný mechanizmus a dotačné schémy zo štátneho rozpočtu SR, tzv. **Modul dotačných schém**. Aplikácia má ambíciu zvyšovať transparentnosť a efektivitu čerpania verejných zdrojov.

V rámci otvoreného vzdelávania sa podarilo zmapovať existujúce elektronické dostupné vzdelávacie zdroje a možnosti uplatňovania verejnej licencie typu Creative Commons uvedenie autora CC BY. Pri identifikácii prekážok plného nasadenia otvoreného prístupu k výsledkom vedy a výskumu ministerstvo školstva došlo k záveru, že z pohľadu autorského práva ani nastavenia grantových schém v oblasti vedy a výskumu neexistujú prekážky na uplatňovanie otvoreného prístupu k výsledkom výskumnej činnosti. Zároveň bola spracovaná analýza, ktorá identifikovala jednotlivé opatrenia a možné prekážky pre zavedenie bezplatného sprístupňovania vybraných typov publikačných výstupov. Tá bude použitá ako východiskový materiál pre prijatie konkrétnych opatrení. Vo všeobecnosti sa dá zhrnúť, že téma otvoreného prístupu k vzdelávacím zdrojom a výsledkom vedy a výskumu našla pozitívny ohlas na rezorte školstva a bude pokračovať aj v najbližších rokoch.

S víziou **presadzovať princípy otvoreného vládnutia aj na regionálnej a lokálnej úrovni** pripravuje ÚSV ROS v spolupráci s mimovládnymi neziskovými organizáciami národný projekt na podporu participácie občanov na správe vecí verejných**.** Hlavným cieľom národného projektu s názvom **„Podpora partnerstva a dialógu medzi verejnou správou, občanmi a mimovládnymi neziskovými organizáciami na národnej, regionálnej a lokálnej úrovni v oblasti participatívnej tvorby verejných politík“** je posilniť spoluprácu a vzájomný dialóg medzi verejnou správou, občanmi a mimovládnymi neziskovými organizáciami v procese tvorby verejných politík na národnej, regionálnej a lokálnej úrovni a navrhnúť inovácie existujúcich mechanizmov vo verejnej správe v záujme zefektívnenia vstupu verejnosti do tvorby verejných politík.

# Otvorené informácie

## Portál otvorených dát – data.gov.sk

Vláda SR sa vo svojom programovom vyhlásení zaviazala, že bude zvyšovať transparentnosť verejnej správy a sprístupňovať verejné informácie vo forme otvorených dát. Ambíciou tohto kroku je podporovať hospodárstvo založené na dátach a tým stimulovať podnikateľské prostredie.

Koncept otvorených dát vychádza z predpokladu, že ÚOŠS zhromažďujú a  spravujú obrovské množstvo verejných dát v rôznych oblastiach, napr. **doprava, kultúra, financovanie, veda a výskum, počasie, životné prostredie, geodáta či rôzne štatistiky**. Využitie tejto množiny verejných informácií na komerčné alebo nekomerčné účely v podobe vývoja rôznych aplikácií je možné, ak sa zabezpečí ich zverejňovanie vo formáte otvorených dát (v strojovo spracovateľnej forme). V súlade s tézou **„čo nie je tajné, je verejné“** je potrebné naďalej pokračovať vo zverejňovaní dát v otvorenom formáte a stimulovať tak ekonomický potenciál otvorených dát.

Pristúpením SR do OGP sa vláda SR zaviazala zverejňovať informácie vo forme otvorených dát a tým podporovať vývoj aplikácií postavených na verejných dátach. Zavedenie a spustenie portálu otvorených dát v SR [www.data.gov.sk](http://www.data.gov.sk) patrí medzi najväčšie úspechy, ktoré sa podarilo dosiahnuť v rámci implementácie Akčného plánu OGP 2012 – 2013. Po štyroch rokoch existencie portálu otvorených dát je zverejnených takmer 900 datasetov.

V PVV sa vláda SR taktiež zaviazala, že bude podporovať prepájanie štátnych databáz, ktoré zverejňuje, dôsledne dohliadať na plnenie zákonných povinností zverejňovania alebo sprístupňovania informácií vrátane súdnych rozhodnutí a rozhodnutí orgánov činných v trestnom konaní a zavedie povinné zverejňovanie profesných životopisov a platov štátnych nominantov. Takisto sa vláda SR zaviazala, že zavedie povinné zverejňovanie úradných dokumentov obcí a krajov ako sú zápisnice z rokovaní zastupiteľstva a komisií, vrátane hlasovania poslancov.

Počas doby implementácie Akčného plánu OGP 2015 **došlo k podpore zverejňovania otvorených dát tak z legislatívneho hľadiska ako aj z technického**. Transponovaním smernice Európskeho parlamentu a Rady č. 2003/98/ES zo 17. novembra 2003 o opakovanom použití informácií verejného sektora do Zákona č. 211/2000 Z. z. o slobodnom prístupe k informáciám s účinnosťou od 1. januára 2016 sa vytvoril predpoklad na proaktívne, ale aj pasívne (na základe žiadosti) zverejňovanie otvorených dát povinnými osobami[[6]](#footnote-7). Implementáciou projektu Úradu vlády SR *e-Demokracia a otvorená vláda* sa vytvorila kvalitná technická infraštruktúra na podporu zverejňovania otvorených dát ÚOŠS.

Dostupné zahraničné štúdie venujúce sa ekonomickému potenciálu otvorených dát uvádzajú niekoľko zaujímavých zistení[[7]](#footnote-8):

* Zverejňovanie otvorených dát môže na strane inštitúcií západných ekonomík ušetriť až 100 miliárd eur ročne a 450 miliárd eur na strane klientov.
* Zverejnením viac ako 8000 datasetov v roku 2011 a následným využitím datasetov získala Veľká Británia 16 miliárd libier.
* Medziročný ekonomický prínos otvorených dát vo Veľkej Británii je vyčíslený na hodnotu 2 miliárd libier.
* 15% celkového HDP v Keni predstavuje biznis založený na otvorených dátach.
* Medziročný ekonomický prínos otvorených dát v rámci európskej ekonomiky je vyčíslený na hodnotu 40 miliárd eur.
* Úspora verejných zdrojov v štáte Kalifornia bola vyčíslená na 20 miliónov dolárov v dôsledku poukazovania na nepotrebné náklady v rámci portálu na zvyšovanie transparentnosti.

Z hľadiska systematickej podpory zverejňovania a využívania otvorených dát verejnej správy je nutné iniciovať vznik analýzy, na základe ktorej by bola vyčíslená trhová hodnota a ekonomický potenciál otvorených dát na Slovensku vrátane analýzy úspory verejných zdrojov.

Dostupné zahraničné štúdie venujúce sa ekonomickému potenciálu otvorených dát uvádzajú niekoľko zaujímavých zistení[[8]](#footnote-9):

* Zverejňovanie otvorených dát môže na strane inštitúcií západných ekonomík ušetriť až 100 miliárd eur ročne a 450 miliárd eur na strane klientov.
* Zverejnením viac ako 8000 datasetov v roku 2011 a následným využitím datasetov získala Veľká Británia 16 miliárd libier.
* Medziročný ekonomický prínos otvorených dát vo Veľkej Británii je vyčíslený na hodnotu 2 miliárd libier.
* 15% celkového HDP v Keni predstavuje biznis založený na otvorených dátach.
* Medziročný ekonomický prínos otvorených dát v rámci európskej ekonomiky je vyčíslený na hodnotu 40 miliárd eur.
* Úspora verejných zdrojov v štáte Kalifornia bola vyčíslená na 20 miliónov dolárov v dôsledku poukazovania na nepotrebné náklady v rámci portálu na zvyšovanie transparentnosti.

Z hľadiska systematickej podpory zverejňovania a využívania otvorených dát verejnej správy je nutné iniciovať vznik analýzy, na základe ktorej by bola vyčíslená trhová hodnota a ekonomický potenciál otvorených dát na Slovensku vrátane analýzy úspory verejných zdrojov.

**Úloha č. 1:**

**Vypracovať analýzu trhovej hodnoty a ekonomického potenciálu otvorených dát na Slovensku vrátane analýzy úspory verejných zdrojov.**

Zodpovední: podpredseda vlády SR pre investície a informatizáciu v spolupráci s ministrom financií SR, vedúcim Úradu vlády SR a splnomocnencom vlády SR pre rozvoj občianskej spoločnosti.

Termín: 31. júl 2017

Koncept otvorených dát je čiastkovo upravený v niekoľkých právnych predpisoch rôznej právnej sily:

* Zákon č. 211/2000 Z. z. o slobodnom prístupe k informáciám – Transponovaním smernice Európskeho parlamentu a Rady č. 2003/98/ES zo 17. novembra 2003 o opakovanom použití informácií verejného sektora
* Zákon č. 275/2006 Z. z. o informačných systémoch verejnej správy a o zmene a doplnení niektorých zákonov
* Výnos MF SR č. 55/2014 o štandardoch pre informačné systémy verejnej správy
* Uznesenie vlády SR č. 59/2015 k Akčnému plánu OGP 2015
* Uznesenie vlády SR č. 50/2012 k Akčnému plánu OGP 2012 - 2013

Z uvedeného dôvodu je vhodné vypracovať návrh Zákona o sprístupňovaní a používaní otvorených dát verejnej správy, ktorý problematiku otvorených dát bude riešiť komplexne.

**Úloha č. 2**

**Vytvoriť návrh zákona o sprístupňovaní a používaní otvorených dát verejnej správy a predložiť ho na rokovanie vlády SR.**

Zodpovední: podpredseda vlády SR pre investície a informatizáciu v spolupráci s podpredsedníčkou vlády s ministerkou spravodlivosti SR, vedúcim Úradu vlády SR, ministrom vnútra SR, predsedníčkou Úradu geodézie, kartografie a katastra SR a splnomocnencom vlády SR pre rozvoj občianskej spoločnosti.

Termín: 31. december 2017

Súčasná kvalita zverejnených datasetov na portáli otvorených dát nie je vyhovujúca. Naďalej pretrvávajú problémy s nedostatočnou aktualizáciou niektorých datasetov, so štandardizáciou formátov, nedodržiavaní Výnosu MF SR č. 55/2014 či s uplatňovaním licencií. S cieľom zvyšovať kvalitu otvorených dát ÚOŠS zverejňovaných na portáli otvorených dát je dôležité zabezpečiť školenie pre dátových kurátorov a osoby zodpovedné za zverejňovanie dát.

**Úloha č. 3:**

**Zrealizovať školenia pre zamestnancov verejnej správy v oblasti zverejňovania otvorených dát.**

Zodpovedný: vedúci Úradu vlády SR

Termín: priebežne

**Úloha č. 4:**

**Zakotviť štandardizovaný spôsob a obsah publikovania datasetov pre organizácie štátnej správy a územnej samosprávy do Výnosu Ministerstva financií SR o štandardoch pre informačné systémy verejnej správy.**

Zodpovední: podpredseda vlády SR pre investície a informatizáciu v spolupráci s vedúcim Úradu vlády SR a splnomocnencom vlády SR pre rozvoj občianskej spoločnosti

Termín: 28. február 2017

Ambíciou splnomocnenca vlády SR je podporovať publikáciu otvorených dát aj na samosprávnej úrovni preto v tomto materiáli uvádza aj niekoľko odporúčaní pre vedúcich územnej samosprávy a predsedu Združenie miest a obcí Slovenska.

**Odporúčanie č.1:**

**V spolupráci so splnomocnencom vlády SR pre rozvoj občianskej spoločnosti a predsedom Združenia miest a obcí Slovenska vytvoriť návrh a zverejniť vzorového publikačného minimum pre organizácie územnej samosprávy.**

Zodpovední: podpredseda vlády SR pre investície a informatizáciu v spolupráci so splnomocnencom vlády SR pre rozvoj občianskej spoločnosti a predsedom Združenia miest a obcí Slovenska

Termín: 30. Jún 2017

Akčný plán OGP 2012 – 2013 ako aj Akčný plán OGP 2015 uložil vedúcim ÚOŠS vytvoriť a aktualizovať zoznam datasetov v gescii rezortov spolu s plánom ich postupného zverejnenia. V tejto úlohe je žiaduce pokračovať.

**Úloha č. 5:**

**Aktualizovať a zverejniť na portáli otvorených dát zoznam všetkých datasetov v gescii ministerstiev a nimi zriadených organizácií a ostatných ústredných orgánov štátnej správy s plánom zverejňovania datasetov aj periodizácie ich aktualizovania na portáli otvorených dát.**

Zodpovední: vedúci Úradu vlády SR, ministri, vedúci ústredných orgánov štátnej správy

Termín: 31. január (každoročne)

**Úloha č. 6:**

**Na základe aktualizovaného zoznamu datasetov v gescii ministerstiev a nimi zriadených organizácií a ostatných ústredných orgánov štátnej správy zverejniť datasety v súlade s plánom ich zverejnenia a aktualizovania na portáli otvorených dát.**

Zodpovední: vedúci Úradu vlády SR, ministri, vedúci ústredných orgánov štátnej správy

Termín: priebežne

**Odporúčanie č. 2:**

**Zverejňovať otvorené dáta minimálne v rozsahu a štruktúre definovanej v publikačnom minime pre organizácie územnej samosprávy za pomoci technickej infraštruktúry Dátového centra obcí a miest (DCOM).**

Zodpovední: predsedovia územnej samosprávy

Termín: priebežne od 30. júna 2017

Ako sme už spomínali na inom mieste, v rámci projektu *e-Demokracia a otvorená vláda* bola vytvorená kvalitná technická infraštruktúra na zverejňovanie otvorených dát ÚOŠS. V tejto fáze je žiaduce zvyšovať povedomie zainteresovaných aktérov a verejnosti o možnostiach využitia datasetov zverejnených na portáli otvorených dát.

**Úloha č. 7:**

**Uskutočniť verejnú kampaň na propagáciu využitia datasetov zverejnených na portáli otvorených dát a na podporu vývoja inovácií.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcim Úradu vlády SR a s podpredsedom vlády SR pre investície a informatizáciu

Termín: priebežne

Ako vhodný nástroj na zapájanie zainteresovaných aktérov do procesu výberu datasetov zverejňovaných na portáli otvorených dát sa stal prieskum dopytu po najžiadanejších datasetoch. Na základe prieskumu dopytu po najžiadanejších datasetoch je možné optimálne alokovať technické a ľudské zdroje potrebné na prednostné zverejnenie najžiadanejších datasetov. Cieľom ÚSV ROS je vykonávať prieskumy dopytu po najžiadanejších datasetoch pravidelne jedenkrát do roka. Na základe výsledkov týchto prieskumov je dôležité iniciovať aktívny dialóg medzi ÚOŠS a občianskou spoločnosťou a hľadať optimálnu formu, štruktúru a rozsah zverejnenia datasetov.

**Úloha č. 8:**

**Vykonať jedenkrát ročne prieskum dopytu verejnosti po najžiadanejších datasetoch otvorených dát.**

Zodpovedný: splnomocnenec vlády SR pre rozvoj občianskej spoločnosti

Termín: 31. marec (každoročne)

**Úloha č. 9:**

**Na základe výsledkov prieskumu dopytu verejnosti po najžiadanejších datasetoch otvorených údajov zverejniť najžiadanejšie datasety na portáli otvorených dát.**

Zodpovední: vedúci Úradu vlády SR, ministri, vedúci ostatných ústredných orgánov štátnej správy

Termín: 31. december (každoročne)

**Odporúčanie č. 3:**

**Monitorovať a vyhodnocovať dopyt verejnosti po najžiadanejších datasetov organizácií územnej samosprávy.**

Zodpovední: podpredseda vlády SR pre investície a informatizáciu V spolupráci so splnomocnencom vlády SR pre rozvoj občianskej spoločnosti a predsedom Združenia miest a obcí Slovenska

Termín: 31. máj (každoročne)

**Odporúčanie č. 4:**

**Zhromažďovať dáta organizácií územnej samosprávy za pomoci technickej infraštruktúry Dátového centra obcí a miest (DCOM).**

Zodpovední: predsedovia územnej samosprávy

Termín: priebežne

**Úloha č. 10:**

**Vypracovať analýzu zverejňovania datasetov ústredných orgánov štátnej správy na portáli otvorených dát a predložiť ju na zasadnutie Rady vlády SR pre mimovládne neziskové organizácie**

Zodpovedný: Splnomocnenec vlády SR pre rozvoj občianskej spoločnosti

Termín: 30. jún (každoročne)

## 1.2 Otvorené API

Open API resp. verejne dostupné aplikačné programové rozhranie (z angl. *publicly available application programming interface, ďalej len „otvorené API“*) umožňuje nezávislým vývojárom prístup k proprietárnym softvérovým aplikáciám. API definuje ako jednotlivé aplikácie a softvéry medzi sebou komunikujú.

SR spustila v poslednom období množstvo elektronických služieb pre občanov, podnikateľov aj právnické osoby. Tieto služby sú dostupné najmä na príslušných webových sídlach verejnej správy, čo znamená, že na ich využitie je potrebné navštíviť príslušné web stránky. Elektronické služby poskytujú primárne základnú funkcionalitu vyplývajúcu z požiadaviek legislatívy. Sprístupnením elektronických služieb prostredníctvom otvorenej API sa vytvorí priestor pre súkromné subjekty, aby poskytované základné funkcie elektronických služieb rozšírili o ďalšie možnosti.

**Úloha č. 11:**

**Zakotviť štandardy pre otvorené API do Výnosu Ministerstva financií SR o štandardoch pre informačné systémy verejnej správy**

Zodpovední: podpredseda vlády SR pre investície a informatizáciu v spolupráci s vedúcim Úradu vlády SR

Termín: 28. apríl 2017

**Úloha č. 12:**

**Zabezpečiť zverejňovanie otvorených dát a sprístupňovanie otvorených API v projektoch financovaných prostredníctvom Operačného programu Integrovaná Infraštruktúra a z iných verejných zdrojov.**

Zodpovedný: podpredseda vlády SR pre investície a informatizáciu

Termín: priebežne

**Úloha č. 13:**

**Vykonať každoročne prieskum dopytu verejnosti po najžiadanejších otvorených API.**

Zodpovedný: splnomocnenec vlády SR pre rozvoj občianskej spoločnosti

Termín: 31. marec (každoročne)

**Úloha č. 14:**

**Na základe výsledkov prieskumu dopytu verejnosti po najžiadanejších otvorených API sprístupniť v súlade s platnou legislatívou a existujúcimi technickými podmienkami najžiadanejšie otvorené API na portáli otvorených dát spolu s uvedením licencie (vzťahov) na ich využívanie.**

Zodpovední: vedúci Úradu vlády SR, ministri a vedúci ostaných ústredných orgánov štátnej správy

Termín: 31. december (každoročne)

## Open source softvér

Prebiehajúca elektronizácia služieb verejnej správy priniesla množstvo aplikácií, zásuvných modulov a informačných systémov, ktoré sú často vyvíjané tzv. proprietárnym spôsobom. Proprietárny spôsob neumožňuje voľný prístup k zdrojovému kódu, a teda nie je umožnené používať daný zdrojový kód pre ďalší softvér alebo pre vývoj nových aplikácií. Zdrojový kód je časť softvéru, ktorý väčšina používateľov nevidí - prostredníctvom zdrojového kódu je možné meniť to, ako program a aplikácie pracujú.

Open source softvér je softvér, ktorého zdrojový kód je voľne dostupný pre všetkých za účelom modifikácie, ďalšieho vývoja či zlepšenia. Zabezpečením vývoja softvéru metódou *open source*, a teda zverejňovaním častí kódov a umožnením, aby subjekty verejnej správy používali softvér vyvinutý spôsobom *open source,* zvýši efektivitu vynakladaných zdrojov.

**Úloha č. 15:**

**Pre novovytvárané zásuvné moduly a doplnky webových prehliadačov a klientskych aplikácií podľa §48 Výnosu o štandardoch pre ISVS (č. 55/2014 Z. z.) umožniť zverejnenie ich zdrojového kódu a vývoj metódou open source.**

Zodpovední: vedúci Úradu vlády, ministri,  vedúci ostatných ústredných orgánov štátnej správy

Termín: priebežne

**Úloha č. 16:**

**Zdokumentovať využitie vybraných open source komponentov v dodaných informačných systémoch, analyzovať možnosť zverejnenia častí kódu a dokumentácie pod otvorenou licenciou a zverejniť vybrané časti kódu.**

Zodpovední: vedúci Úradu vlády SR, ministri a vedúci ostatných ústredných orgánov štátnej správy

Termín: 31. máj 2017

**Úloha č. 17:**

**Zverejniť na Portáli otvorených dát zoznam využívaného open source softvéru s uvedením účelu jednotlivého softvéru a typu jeho licencie, a tiež softvéru, ku ktorému má orgán štátnej správy udelenú licenciu na jeho používanie, distribuovanie a publikovanie.**

Zodpovední: vedúci Úradu vlády SR , ministri a vedúci ostatných ústredných orgánov štátnej správy Termín: 30. jún 2017

**Úloha č. 18:**

**V spolupráci s odbornou verejnosťou vypracovať štúdiu, ktorá zdokumentuje možnosti,  výhody a nevýhody použitia open source softvéru a iných licenčných modelov v štátnej správe.**

Zodpovední: podpredseda vlády SR pre investície a informatizáciu v spolupráci s vedúcimi Úradu vlády SR, predsedníčkou Úradu pre verejné obstarávanie SR, ministrami a splnomocnencom vlády SR pre rozvoj občianskej spoločnosti

Termín: 31. júl 2017

**Úloha č. 19:**

**Vypracovať úvodnú štúdiu uskutočniteľnosti zavedenia satelitného účtu mimovládnych neziskových organizácií (analýzu prínosov a nákladov).**

Zodpovední: predsedníčka Štatistického úradu SR v spolupráci so splnomocnencom vlády SR pre rozvoj občianskej spoločnosti

Termín: 30. december 2017

## 1.4 Modul dotačných schém

Začiatkom roka 2016 bola spustená webová aplikácia pre európske štrukturálne a investičné fondy, Finančný mechanizmus EHP, Nórsky finančný mechanizmus, Švajčiarsky finančný mechanizmus a dotačné schémy zo štátneho rozpočtu SR – tzv. modul dotačných schém.

Do modulu dotačných schém boli zatiaľ pilotne nahraté údaje za rok 2015. Po vyhodnotení zverejnených údajov a funkcionalít web stránky je potrebné zabezpečiť minimálny rozsah a štruktúru zverejňovaných údajov a zabezpečiť kontinuitu ich pravidelného zverejňovania.

**Úloha č. 20:**

**Nadefinovať minimálny rozsah a štruktúru údajov pri zverejňovaní informácií o využívaní európskych štrukturálnych a investičných fondov, Finančného mechanizmu EHP, Nórskeho finančného mechanizmu, Švajčiarskeho finančného mechanizmu a dotačných schém zo štátneho rozpočtu SR.**

Zodpovedný: splnomocnenec vlády SR pre rozvoj občianskej spoločnosti v spolupráci s ministrom financií SR

Termín: 31. január 2017

**Úloha č. 21:**

**Zverejniť dáta o využívaní financií poskytnutých ústrednými orgánmi štátnej správy v rámci európskych štrukturálnych a investičných fondov, Finančného mechanizmu EHP, Nórskeho finančného mechanizmu, Švajčiarskeho finančného mechanizmu a dotačných schém zo štátneho rozpočtu SR minimálne v definovanej štruktúre na webovej stránke** [**https://data.gov.sk/dotacie**](https://data.gov.sk/dotacie)**.**

Zodpovední: vedúci Úradu vlády SR ministri

Termín: do 30. júna každoročne za predchádzajúci rok

## 1.5 Centrálny register zmlúv

Centrálny register zmlúv (ďalej len „CRZ“)vznikol na základe zák. č. 546/2010 Z. z. ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony[[9]](#footnote-10). V zmysle platnej právnej úpravy je nutné zmluvy, ktorých účastníkom je povinná osoba (štátne orgány, resp. orgány verejnej správy), zverejniť v CRZ. Zverejnením je podmienené nadobudnutie účinnosti uzatvorenej zmluvy.

Prax však ukázala, že právna úprava nie je odolná voči jej obchádzaniu. Vláda SR sa preto v záujme zdokonalenia a rozšírenia systému povinného zverejňovania zmlúv zaviazala, že najmä spresní zákonnú povinnosť obchodných spoločností so stopercentným verejným vlastníctvom zverejňovať zmluvy, predĺži povinné zverejňovanie zmlúv na internete z piatich na desať rokov od ich účinnosti a vytvorí mechanizmus kontroly dodržiavania povinnosti zverejňovania zmlúv. Vláda sa tiež zaviazala, že vytvorí priestor na zverejňovanie zmlúv samospráv na jednom centrálnom registri.

**Úloha č. 22:**

**Participatívnym spôsobom vypracovať analýzu dodržiavania povinnosti zverejňovať zmluvy v Centrálnom registri zmlúv, na jej základe pripraviť návrh zmien, ktorými sa táto povinnosť spresní a ktorými sa umožní vytvoriť účinný mechanizmus kontroly jej dodržiavania a predložiť ho na rokovanie vlády SR.**

Zodpovedná: podpredsedníčka vlády a ministerka spravodlivosti SR v spolupráci so splnomocnencom vlády SR pre rozvoj občianskej spoločnosti

Termín: 30. jún 2017

**Úloha č. 23:**

**Vytvoriť priestor na zverejňovanie zmlúv samospráv na jednom centrálnom registri.**

Zodpovedná: podpredsedníčka vlády a ministerka spravodlivosti SR v spolupráci s vedúcim Úradu vlády SR

Termín: 30. jún 2017

## 1.6 Register konečných užívateľov výhod

Od novembra 2015 je účinná právna úprava, ktorou sa zaviedol register konečných užívateľov výhod a stanovila povinnosť zápisu v tomto registri pre subjekty zúčastňujúce sa na verejnom obstarávaní. Účelom zavedenia týchto zmien bolo umožnenie verejnej kontroly toho, ktoré osoby v skutočnosti profitujú na plneniach prijatých od štátu a obmedziť možnosť tzv. schránkových obchodných spoločností prijímať plnenia od štátu. Prijatá právna úprava však nerieši problém komplexne, pretože sa týka len verejných obstarávaní.

Vláda sa preto vo svojom programovom vyhlásení zaviazala, že prijmeúčinný protischránkový zákon vzťahujúci sa na všetky verejné zdroje, ktorým nad rámec svojich medzinárodnoprávnych záväzkov v oblasti boja proti praniu špinavých peňazí upraví požiadavky na subjekty, s ktorými vstupuje štát, resp. subjekty verejného práva do obchodného vzťahu, resp. v rámci ktorého tretia osoba prijíma akékoľvek plnenie vrátane predaja majetku štátu. Právna úprava bude nadväzovať na existujúcu právnu úpravu pokiaľ ide o verejnú kontrolu registra konečných užívateľov výhod a po prehodnotení účinnosti na definíciu konečného užívateľa výhod , rozšíri okruh osôb na všetky subjekty, ktoré prijímajú plnenie od štátu a zvýši reálnu vymáhateľnosť zákona primeranými sankciami, ktoré budú citeľne odstrašujúce pre osoby, ktoré nepravdivé údaje uviedli a odoberú hospodársky prospech tým, ktorí ho protizákonným konaním získali.

**Úloha č. 24:**

**Vypracovať návrh protischránkového zákona a predložiť ho na rokovanie vlády SR.**

Zodpovedná: podpredsedníčka vlády a ministerka spravodlivosti SR

Termín: 31. august 2016

# 2. Otvorené vzdelávanie

## 2.1 Otvorené vzdelávacie zdroje

Mapovanie existujúcich repozitárov Ministerstva školstva, vedy, výskumu a športu SR (ďalej len „MŠVVŠ SR“) a jeho priamo riadených organizácií ukázalo, že ani jeden z nich v súčasnom stave nemôže byť použitý ako centrálny repozitár pre otvorené vzdelávacie zdroje. MŠVVŠ SR ako úvodný krok zadefinovalo potrebné vlastnosti takéhoto centrálneho repozitára. Svoj záujem o vytvorenie centrálneho archívu digitálneho vzdelávacieho obsahu deklaruje vláda SR aj v PVV.

**Úloha č. 25:**

**Zriadiť a prevádzkovať repozitár MŠVVŠ SR pre ukladanie, dlhodobú archiváciu a sprístupňovanie vzdelávacích zdrojov.**

Zodpovedný: minister školstva, vedy, výskumu a športu SR

Termín: 30. jún 2018

**Úloha č. 26:**

**Po sprevádzkovaní repozitára MŠVVŠ SR priebežne sprístupňovať otvorené vzdelávacie zdroje pod verejnou licenciou Creative Commons uvedenie autora CC BY .**

Zodpovedný: minister školstva, vedy, výskumu a športu SR

Termín: priebežne

Rezort školstva v Akčnom pláne OGP 2015 mapoval existujúce elektronicky dostupné vzdelávacie zdroje[[10]](#footnote-11), pričom dospel k záveru, že na základe doterajších zmluvných vzťahov medzi MŠVVŠ SR a jeho partnermi (najmä autormi a vydavateľmi) neexistujú elektronické vzdelávacie zdroje, ktoré by rezort mohol sprístupniť pod verejnou licenciou Creative Commons uvedenie autora CC BY. Situáciu by mohli zmeniť rokovania s partnermi o možnosti dodatočného sprístupnenia vzdelávacích zdrojov pod verejnou licenciou, čo nie je možné uskutočniť len jednostranným aktom zo strany MŠVVŠ SR. Ide najmä o vzdelávacie zdroje zabezpečované od roku 2008.

**Úloha č. 27:**

**Osloviť partnerov, ktorí po roku 2008 dodávali pre MŠVVŠ SR alebo ním priamo riadeným organizáciám vzdelávacie zdroje, s návrhom na sprístupnenie vzdelávacích zdrojov pod verejnou licenciou Creative Commons uvedenie autora CC BY.**

Zodpovedný: minister školstva, vedy, výskumu a športu SR

Termín: 31. júl 2017

Ako pokračovanie Akčného plánu OGP 2015 v téme nastavenia procesu tvorby vzdelávacích zdrojov pod verejnou licenciou Creative Commons uvedenie autora CC BY je ďalej potrebné zabezpečiť, aby všetky nové vzdelávacie zdroje (získané cez verejné obstarávanie, projekty európskych štrukturálnych a investičných fondov alebo inou formou) boli sprístupňované pod verejnou licenciou Creative Commons uvedenie autora CC BY[[11]](#footnote-12).

**Úloha č. 28:**

**Zabezpečiť, aby všetky zmluvné vzťahy na tvorbu vzdelávacích zdrojov financovaných z verejných zdrojov obsahovali podmienku uplatnenia verejných licencií Creative Commons uvedenie autora CC BY.**

Zodpovedný: minister školstva, vedy, výskumu a športu SR

Termín: od 31. januára 2017 priebežne

Vláda SR sa v PVV v kapitole venujúcej sa zabezpečeniu kvalitnej výchovy a vzdelávania zaviazala zlepšiť podmienky pre tvorbu digitálneho vzdelávacieho obsahu a jeho využívanie vo výchovno-vzdelávacej činnosti a podporiť rozvíjanie digitálnych zručností detí, žiakov a aj pedagogických zamestnancov. Terajšiu situáciu s digitálnym vzdelávacím obsahom môžeme zlepšiť inšpiráciou zo zahraničia, kde je vytváranie otvorených vzdelávacích zdrojov už dlhoročne rozšírené, pričom lídrami sú renomované univerzity, vedecké pracoviská a nadácie[[12]](#footnote-13). Existuje množstvo internetových stránok, ktoré ponúkajú voľne dostupné vzdelávacie zdroje. Ich nevýhodou z pohľadu slovenských učiteľov a ostatných pedagogických zamestnancov ako aj žiakov a študentov hlavne v nižších triedach je ich prevažne anglická jazyková mutácia. Vo väčšine prípadov ide o vzdelávacie zdroje publikované pod verejnou licenciou Creative Commons uvedenie autora CC BY alebo inou neobmedzenou licenciou na ďalšie použitie. Výhodné sa javí zabezpečiť preklad vybraných vzdelávacích zdrojov do slovenčiny a zvýšiť tak ich použiteľnosť v slovenskom vzdelávacom procese. Vhodné je tiež nájsť mechanizmus motivácie tvorby otvorených vzdelávacích zdrojov učiteľmi a ostatnými pedagogickými zamestnancami ako aj žiakmi a študentmi.

**Úloha č. 29:**

**Podporiť preklad alebo dabing do štátneho jazyka alebo menšinového jazyka voľne dostupných zahraničných vzdelávacích zdrojov (hlavne videí a krátkych filmov) obsahovo vhodných z pohľadu štátneho vzdelávacieho programu.**

Zodpovedný: minister školstva, vedy, výskumu a športu SR

Termín: 30. jún 2018

Popri zabezpečení zverejňovania vzdelávacích zdrojov pod verejnou licenciou v primárnom a sekundárnom vzdelávaní je potrebné túto situáciu riešiť aj na úrovni vysokoškolského štúdia. Je nevyhnutné zadefinovať a pilotne overiť nový model vydávania vysokoškolských učebníc, učebných a vzdelávacích materiálov, ktorý by vytvoril podmienky pre ich zverejnenie pod verejnou licenciou Creative Commons uvedenie autora CC BY.

**Úloha č. 30**:

**Navrhnúť a pilotne uskutočniť mechanizmus sprístupňovania vysokoškolských učebníc, skrípt a pod. a vedeckých časopisov vydávaných vysokými školami pod verejnou licenciou Creative Commons uvedenie autora CC BY prostredníctvom repozitára MŠVVŠ SR.**

Zodpovedný: minister školstva, vedy, výskumu a športu SR

Termín: 31. december 2018

Pilotný projekt bude spočiatku fungovať na dobrovoľnej báze. Po jeho vyhodnotení a analýze bude vhodné pripraviť model trvalej udržateľnosti financovania publikovania uvedených výstupov vrátane prevádzkovania repozitára pre ich ukladanie, dlhodobú archiváciu a sprístupňovanie. Na jeho realizáciu bude potrebné pripraviť legislatívu.

**Úloha č. 31**:

**Predložiť na rokovanie vlády SR legislatívne návrhy, ktoré zavedú konkrétne pravidlá otvoreného publikovania a povinnosť bezplatného sprístupňovania vybraných typov publikačných výstupov financovaných z verejných zdrojov prostredníctvom národného repozitára.**

Zodpovedný: minister školstva, vedy, výskumu a športu SR

Termín: 31. december 2018

Centrum vedecko-technických informácií SR (ďalej len „CVTI“) prevádzkuje Centrálny register záverečných a kvalifikačných prác[[13]](#footnote-14), ktorý zhromažďuje záverečné práce vysokoškolských študentov a kvalifikačné práce vysokoškolských učiteľov[[14]](#footnote-15). Ďalším krokom v tejto oblasti by mohlo byť zmeniť súčasné licenčné podmienky sprístupňovania týchto prác na licenciu Creative Commons uvedenie autora. Týmto sa získa niekoľko efektov – zjednoduší sa administratíva spojená s uzatváraním zmlúv medzi vysokými školami a autormi, zvýši sa povedomie o uvedenom type licencie a zjednoduší sa používanie týchto diel, ktoré súčasné licenčné podmienky umožňujú odďaľovať a obmedzovať len na čítanie. Podobný prístup je možné aplikovať aj na všetky posudky záverečných prác, čím sa proces posudzovania záverečných prác vystaví jednoduchšej verejnej kontrole. Na úvod je potrebné rozanalyzovať návrh zo všetkých relevantných aspektov, hlavne z pohľadu autorských práv tak, aby boli v súlade s medzinárodným, európskym aj národným právom.

**Úloha č. 32:**

**Na vybrané práce povinne zverejňované v Centrálnom registri záverečných a kvalifikačných prác zanalyzovať možnosť udelenia verejných licencií Creative Commons uvedenie autora ako štandardných licencií.**

Zodpovedný: minister školstva, vedy, výskumu a športu SR

Termín: 31. december 2018

Nevyhnutnou podmienkou úspešnej implementácie používania vzdelávacích zdrojov pod verejnou licenciou je zapojenie učiteľov a ostatných pedagogických zamestnancov na všetkých stupňoch vzdelávania ako aj žiakov a študentov a zvyšovanie ich povedomia v tejto oblasti. Ambíciou je dosiahnuť taký stupeň informovanosti všetkých zainteresovaných, aby sa zverejňovanie a používanie otvorených vzdelávacích zdrojov stalo samozrejmým štandardom. V predchádzajúcom Akčnom pláne OGP 2015 bola preto zadefinovaná úloha navrhnúť opatrenia a ich realizáciu na zvyšovanie povedomia učiteľov a ostatných pedagogických zamestnancov o otvorených vzdelávacích zdrojoch. MŠVVŠ SR identifikovalo ako najvhodnejší program kontinuálneho vzdelávania, ktorého vypracovaním bolo poverené Metodicko-pedagogické centrum. Téma sa dá riešiť aj inými formami - vytvorením stručných príručiek a prezentácií, realizovaním školení, workshopov, vytvorením webovej stránky o význame otvorených vzdelávacích zdrojov, o existujúcich otvorených vzdelávacích zdrojoch, o repozitári otvorených vzdelávacích zdrojov, o verejných licenciách, autorských právach a pod.

**Úloha č. 33:**

**Zvyšovať povedomie učiteľov a ostatných pedagogických zamestnancov a žiakov a študentov o otvorených vzdelávacích zdrojoch.**

Zodpovedný: minister školstva, vedy, výskumu a športu SR

Termín: priebežne

PVV v kapitole venujúcej sa zabezpečeniu kvalitnej výchovy a vzdelávania deklaruje zefektívnenie procesu zabezpečovania učebníc a ďalších učebných zdrojov vrátane verejných licencií a postupne umožnenie školám výber z viacerých druhov učebníc.

V súvislosti s otvoreným prístupom k vzdelávacím zdrojom vyvstáva otázka ich kvality. Podľa prieskumu vydavateľstva Didaktis[[15]](#footnote-16) až 76,6% učiteľov základného a 84,2% učiteľov stredného školstva je nespokojných s kvalitou učebníc. Učitelia ďalej reflektujú absenciu doplnkových materiálov k učebniciam, aktivít na precvičovanie pochopenia učiva a ďalšie nedostatky. Táto situácia pretrváva napriek prepracovanému schvaľovaciemu mechanizmu pri vzniku nových učebníc. V rámci stransparentnenia a v záujme zvýšenia kvality vzdelávacích zdrojov sa javí vhodné uverejňovať výsledky tohto schvaľovacieho procesu (recenzné posudky, schvaľovacie protokoly, schvaľovacie doložky).

**Úloha č. 34:**

**Zverejňovať výstupy schvaľovacieho procesu vzdelávacích zdrojov na stránke Ministerstva školstva, vedy, výskumu a športu SR.**

Zodpovedný: minister školstva, vedy, výskumu a športu SR

Termín: priebežne

## 2.2 Otvorený prístup k výsledkom výskumu a vývoja

Spôsob publikovania výsledkov výskumu sa v čase rapídne mení. Súčasné technologické možnosti otvorili cestu rozvoju „otvorenej vedy“ (Open Science). V rámci otvorenej vedy hovoríme o „otvorených dátach“ (Open Data) a „otvorenom prístupe“ (Open Access) k výsledkom vedy a výskumu. Otvorená veda má potenciál transformovať spoločnosť a priniesť úžitok všetkým aktérom v oblasti vedeckého výskumu, v komerčnej sfére, či širokej verejnosti.

Politika otvoreného prístupu je jedným zo záujmov Európskej únie, ktorá už v roku 2012 prijala *Odporúčanie Komisie o prístupe k vedeckým informáciám a ich uchovávaniu*[[16]](#footnote-17). V súlade s danými odporúčaniami bolo vydané nariadenie Európskeho parlamentu, ktorým bol zriadený rámcový program pre výskum a inovácie na roky 2014 - 2020 *Horizont 2020*[[17]](#footnote-18). Otvorené publikovanie sa týka predovšetkým výsledkov neutajeného výskumu financovaného alebo spolufinancovaného z verejných zdrojov.

Každá členská krajina EÚ by mala venovať pozornosť rozvoju vlastnej politiky v oblasti otvoreného prístupu k vedeckým informáciám. Rozvoj národnej stratégie v oblasti otvoreného publikovania by mal byť v súlade s cieľmi Európskej komisie. Na základe *Analýzy možnosti zavedenia otvoreného prístupu k vybraným publikačným výstupom[[18]](#footnote-19)* a na základe dokumentu *Identifikovanie bariér implementácie úplného prístupu k výsledkom vedy a výskumu[[19]](#footnote-20)*, ktoré sú výstupom úloh č. 17 a 18 Akčného plánu OGP 2015, sú na Slovensku hlavnými prekážkami zavedenia otvoreného prístupu absencia národného repozitára, resp. siete inštitucionálnych repozitárov, štandardizácia formátov, vymedzenie metadát, či vzájomné prepojenie informačných systémov. Problémom tiež môže byť nedostatočné personálne zabezpečenie všetkých procesov na národnej úrovni. Rovnako je nevyhnutné zabezpečenie metodického usmerňovania a osvety naprieč akademickou obcou. Na základe zistených prekážok je možné v ďalšom období upraviť podmienky publikovania výsledkov vedy a výskumu, prípadne zapracovať potrebné opatrenia a pravidlá priamo do národnej legislatívy tak, aby zohľadnili všetky špecifiká výstupov výskumného procesu.

Aj napriek tomu, že univerzity a výskumné pracoviská preferujú pre otvorené zverejňovanie výsledkov vedy a výskumu skôr formu menších inštitucionálnych repozitárov, predstavuje vybudovanie národného repozitára vhodnejšie systémové riešenie, ktorého koordinácia so štandardmi, pravidlami a odporúčaniami prijatými na medzinárodnej úrovni a na úrovni Európskej únie bude oveľa jednoduchšia a efektívnejšia.

Politika v oblasti otvoreného prístupu k vedeckým publikáciám je vo väčšine členských štátov prepracovaná oveľa lepšie ako v prípade **otvoreného prístupu k výskumným dátam**. Výskumné dáta, ich zber, spracovávanie, uchovávanie a opakované použitie sú však rovnako dôležitou súčasťou otvorenej vedy. Pozornosť by mala byť popri zverejňovaní vedeckých publikácií venovaná tiež výskumným dátam, ktoré predstavujú rovnako významný zdroj poznania, často rýchlejší a v čase lepšie využiteľný ako samotná výstupná publikácia. V tejto súvislosti sa stáva dôležitou súčasťou výskumného procesu tzv. „**manažment výskumných dát**“ (Research Data Management). Správny manažment výskumných dát má zabezpečiť zlepšenie konkurencieschopnosti v oblasti výskumu a stáva sa neoddeliteľnou súčasťou procesu otvoreného publikovania a otvorenej vedy. Viaceré európske krajiny majú vypracovanie plánu manažmentu výskumných dát zavedené ako jednu z podmienok riešenia projektov, či už na inštitucionálnej alebo národnej úrovni a jeho vypracovanie je tiež jednou z požiadaviek programu Horizont 2020[[20]](#footnote-21).

Národný repozitár by mal riešiť zber, spracovanie, uchovávanie a verejné sprístupňovanie publikácií a výskumných dát, ktoré sú výsledkom neutajeného výskumu financovaného z verejných zdrojov, pričom by mali byť použité štandardné formáty a verejná licencia Creative Commons uvedenie autora CC BY. Zavedenie povinnosti otvoreného publikovania by malo mať oporu vo všeobecne platných právnych predpisoch a musí byť v súlade s medzinárodne platnými pravidlami.

Právnym nástrojom na realizáciu otvoreného prístupu k výsledkom výskumu a vývoja sú verejné licencie, ktoré sú osobitne upravené aj v novom autorskom zákone (§ 76 zákona č. 185/2015 Z. z. Autorský zákon[[21]](#footnote-22)). Ako najvhodnejšie sa javia licencie Creative Commons uvedenie autora CC BY, a to najmä z dôvodu ich celosvetovej rozšírenosti, univerzálnosti, medzinárodnej zrozumiteľnosti a dlhodobej udržateľnosti. Licencie Creative Commons uvedenie autora sú etablované aj v slovenskom prostredí a využívajú sa ako na prístup k výsledkom výskumu a vývoja, tak aj k otvoreným vzdelávacím zdrojom.

Potrebu vzájomnej spolupráce pri zdieľaní vedeckých dát zdôrazňuje aj eurokomisár pre vedu, výskum a inovácie Carlos Moedas, keď podčiarkuje, že: „Väčšina vedeckých údajov je dnes uzamknutá v literatúre, v odborných článkoch. Musíme ich odomknúť. Snaha Európskej komisiu je dovoliť miliónom výskumných pracovníkov zdieľať a analyzovať výskumné údaje v dôveryhodnom prostredí naprieč technológiami, disciplínami a krajinami.“

**Úloha č. 35:**

**Zabezpečiť otvorený prístup pod verejnou licenciou Creative Commons uvedenie autora CC BY k všetkým priebežným aj konečným výstupom a dátam projektov z operačného programu Výskum a inovácie v programovom období 2014 – 2020 pri zvážení relevantnej legislatívy.**

Zodpovedný: minister školstva, vedy, výskumu a športu SR

Termín: 31. január 2017

**Úloha č. 36**:

**Zabezpečiť implementáciu verejných licencií Creative Commons uvedenie autora CC BY do dokumentov, metodík, manuálov a postupov s cieľom ich rozšírenia a využívania autormi a inými nositeľmi práv pri realizácii vedeckých prác.**

Zodpovedný: minister školstva, vedy, výskumu a športu SR

Termín: 31. október 2017

Ako vhodné sa javí zriadiť centrálny bod, ktorý bude slúžiť na metodickú koordináciu a odbornú a finančnú podporu vydávania slovenských odborných a vedeckých publikácií s otvoreným prístupom pod verejnou licenciou. Jeho úlohou bude tiež vytvoriť a prevádzkovať webovú stránku k problematike Open Access. Potrebné je tiež zabezpečovať cielené vzdelávacie aktivity pre poverených pracovníkov knižníc a výskumných pracovníkov na univerzitách a výskumných inštitúciách. Ideálnym pracoviskom na zabezpečenie tejto úlohy sa javí CVTI.

**Úloha č. 37**:

**Zriadiť Kontaktnú kanceláriu pre Open Access**.

Zodpovedný: minister školstva, vedy, výskumu a športu SR

Termín: 31. január 2017

Nevyhnutnou podmienkou napredovania témy zverejňovania výsledkov vedy a výskumu je realizovať pasportizáciu výskumných dát s otvoreným prístupom v slovenských inštitúciách. Úlohou pasportizácie je poznanie viacerých parametrov, predovšetkým typológie, miesta produkcie, kvantifikácie, zostavenia metodiky spracovania a zamedzenia duplikácie spracovania. Na základe výsledkov pasportizácie je nutné navrhnúť mechanizmus pre identifikáciu, získavanie, uchovávanie výskumných dát súvisiacich s vedeckými publikáciami, ktorý bude založený spočiatku na dobrovoľnosti, v strategickom výhľade do budúcnosti bude povinný. Vhodné je tiež zaviesť ako jednu z podmienok na získanie podpory z verejných zdrojov (vo forme grantu, dotácie a pod.) vypracovanie plánu manažovania výskumných dát (Research Data Management Plan), ktorý by upravoval základnú identifikáciu dát, podmienky ich popisu, uchovávania a prístupu k nim.

**Úloha č. 38**:

**Zaviesť podmienky pre pasportizáciu výskumných dát s otvoreným prístupom pod verejnou licenciou v slovenských inštitúciách a sledovať ich realizáciu v praxi**.

Zodpovedný: minister školstva, vedy, výskumu a športu SR

Termín: 31. december 2018

Pre ukladanie, dlhodobú archiváciu a sprístupňovanie slovenských vedeckých a odborných publikácií, vedeckých dát a sivej literatúry je nevyhnutné vytvoriť na to národný repozitár. Ideálnym riešením sa javí národný repozitár, budovaný a prevádzkovaný CVTI. Dôraz bude kladený na trvalú udržateľnosť národného repozitára a jeho zapojenie do medzinárodných štruktúr, kompatibilitu s medzinárodnými pravidlami a požiadavkami (napr. Horizont 2020).

**Úloha č. 39**:

**Zriadiť a prevádzkovať národný repozitár pre ukladanie, dlhodobú archiváciu a sprístupňovanie slovenských vedeckých a odborných publikácií, výskumných dát a sivej literatúry**.

Zodpovedný: minister školstva, vedy, výskumu a športu SR

Termín: 31. december 2018

**Úloha č. 40**:

**Navrhnúť systematické benchmarkingové monitorovacie mechanizmy merania, porovnania a ďalších analýz spojených so získavaním, spracovávaním a opätovným využívaním výskumných dát a vedeckých publikácií s otvoreným prístupom za účelom dosahovania najlepšej praxe pri ich sprístupňovaní a dlhodobom archivovaní.**

Zodpovedný: minister školstva, vedy, výskumu a športu SR

Termín: 31. december 2018

**Úloha č. 41**:

**Aktívne šíriť povedomie o možnostiach a výhodách otvoreného publikovania pre akademickú obec, vzdelávacie inštitúcie, ale aj pre komerčnú sféru, neziskové organizácie a širokú verejnosť a zároveň šíriť povedomie o prínose otvoreného publikovania pre rozvoj vedy.**

Zodpovedný: minister školstva, vedy, výskumu a športu SR

Termín: 31. december 2018

**Úloha č. 42**:

**Aktívne sa zapájať do diskusných fór, programov a multilaterálnych snáh v Európe aj mimo nej, ktoré podporujú tvorbu, skvalitňovanie, zdieľanie a opakované použitie otvorených vzdelávacích zdrojov. Zabezpečiť koordináciu aktivít v danej oblasti na medzinárodnej úrovni.**

Zodpovedný: minister školstva, vedy, výskumu a športu SR

Termín: 31. december 2018

# 3 Vláda otvorená pre dialóg

## 3.1 Participácia na tvorbe verejných politík

Participácia, a teda efektívny dialóg medzi subjektmi verejnej správy a zainteresovaným aktérmi, napomáha k navrhnutiu účinného riešenia problému založeného na informatívnom rozhodovaní subjektu verejnej správy o potrebách zainteresovaných aktérov.

Potreba zapájania zainteresovaných aktérov do tvorby, monitorovania a hodnotenia verejných politík vzrastá tak v medzinárodnom ako aj v domácom kontexte. Medzi medzinárodné subjekty, ktoré upozorňujú na pozitívne vplyvy a nutnosť participácie ako nástroju na tvorbu kvalitnejších verejných politík je napr. OECD[[22]](#footnote-23), Európska komisia[[23]](#footnote-24) či Organizácia spojených národov[[24]](#footnote-25) [[25]](#footnote-26).

V rámci domáceho kontextu je nutné pripomenúť prijatie novej Jednotnej metodiky posudzovania vybraných vplyvov verejných politík na *verejné financie, sociálnu situáciu obyvateľstva, zamestnanosť, podnikateľské subjekty, na fungovanie trhov, životné prostredie a na informatizáciu spoločnosti* [[26]](#footnote-27). V rámci posudzovania vplyvov vybraných verejných politík na podnikateľské prostredie je nutné iniciovať konzultáciu s podnikateľskými subjektmi tak, aby sa eliminovali negatívne vplyvy verejnej politiky na tento sektor.

Tento participatívny prvok buduje partnerstvo medzi verejnou správou – regulátorom a podnikateľským (regulovaným) sektorom. Konzultácie so zainteresovanými aktérmi je však vhodné iniciovať aj v prípade verejných politík, ktoré majú vplyv aj na iné segmenty spoločnosti.

Vláda SR si uvedomuje dôležitosť zapájania verejnosti do tvorby verejných politík. V PVV sa zaviazala k vytváraniu a skvalitňovaniu možností občanov participovať na tvorbe verejných politík a k zvyšovaniu transparentnosti procesov rozhodovania verejnej správy. Podpora participácie je nástrojom verejnej kontroly a elimináciou priestoru pre korupciu.

Výsledky z vyhodnotenia participatívnych procesov tvorby verejných politík, ktoré boli realizované na jednotlivých ministerstvách v rámci implementácie Akčného plánu OGP 2015, dokazujú, že sa na základe aktívneho dialógu prehlbuje vzájomné porozumenie potrieb zainteresovaných aktérov, zlepšuje sa vzájomný vzťah medzi aktérmi, dochádza k výmene praktických informácií, vytvára sa priestor pre budúcu spoluprácu a predchádza sa zbytočným tenziám počas pripomienkového konania. Participatívny proces tvorby verejných politík má zároveň pozitívny vplyv na udržateľnosť a vedie ku kvalitnejšiemu rozhodnutiu. Na základe týchto pozitívnych trendov treba v participatívnej tvorbe verejných politík pokračovať na národnej, regionálnej a lokálnej úrovni.

V tejto súvislosti vypracoval ÚSV ROS materiál *„Pravidlá zapájania verejnosti do tvorby verejných politík“*[[27]](#footnote-28), ktorý vytvoril štandardy a manuál pre efektívnejšie zapájanie verejnosti do tvorby verejných politík. Materiál bol schválený Uznesením vlády č. 645/2014. Predkladaný Akčný plán OGP 2016 – 2019 sa opäť venuje podpore participatívnej tvorby verejných politík. Prvým krokom bude identifikácia kľúčových verejných politík, ktoré budú tvorené participatívne v spolupráci s občianskou spoločnosťou. Identifikácii politík musí predchádzať aktívny dialóg medzi ÚOŠS a občianskou spoločnosťou. Následne bude ÚSV ROS poskytovať zamestnancom ÚOŠS podporu prostredníctvom organizácie školení a tréningov v oblasti vedenia participatívnych procesov, ako aj workshopy zamerané na výmenu skúseností pre zamestnancov jednotlivých ÚOŠS. Participatívne procesy budú neskôr vyhodnotené.

**Úloha č. 43:**

**Na základe širokého dialógu ÚOŠS so zástupcami občianskej spoločnosti identifikovať verejné politiky, ktoré budú tvorené participatívne v spolupráci so zástupcami občianskej spoločnosti**.

Zodpovední: vedúci Úradu vlády SR, ministri, vedúci ostatných ústredných orgánov štátnej správy v spolupráci so splnomocnencom vlády SR pre rozvoj občianskej spoločnosti

Termín: 31. január 2017

**Úloha č. 44:**

**Zorganizovať školenia pre zamestnancov ÚOŠS v oblasti zapájania verejnosti do tvorby verejných politík, ktorí participujú na tvorbe identifikovaných verejných politík.**

Zodpovední: splnomocnenec vlády SR pre rozvoj občianskej spoločnosti v spolupráci s ministrami a vedúcimi ostatných orgánov štátnej správy

Termín: priebežne do 31. decembra 2018

**Úloha č. 45:**

**Vytvoriť identifikované verejné politiky v súlade s odporúčacím materiálom „Pravidlá zapájania verejnosti do tvorby verejných politík“ v spolupráci so zástupcami občianskej spoločnosti.**

Zodpovední: vedúci Úradu vlády SR, ministri, vedúci ostatných ústredných orgánov štátnej správy

Termín: 31. december 2018

**Úloha č. 46:**

**Realizovať workshopy so zameraním na výmenu skúseností zamestnancov ÚOŠS, ktorí participujú na tvorbe identifikovaných verejných politík.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcimi ÚOŠS

Termín: priebežne do 31. decembra 2018

**Úloha č. 47:**

**Vyhodnotiť identifikované participatívne procesy tvorby a implementácie verejných politík a na základe ich hodnotenia šíriť príklady dobrej praxe.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcim Úradu vlády SR, ministrami, vedúcimi ostaných ústredných orgánov štátnej správy

Termín: 31. máj 2019

S víziou presadzovať princípy otvoreného vládnutia na regionálnu a lokálnu úroveň pripravuje ÚSV ROS v spolupráci s mimovládnymi neziskovými organizáciami národný projekt na podporu participácie občanov na tvorbe verejných politík. Projekt s názvom „Podpora partnerstva a dialógu medzi verejnou správou, občanmi a mimovládnymi neziskovými organizáciami na národnej, regionálnej a lokálnej úrovni v oblasti participatívnej tvorby verejných politík“[[28]](#footnote-29) bude financovaný z Operačného programu Efektívna verejná správa.

V rámci projektu bude realizovaných 12 participatívnych procesov tvorby verejných politík na národnej, regionálnej, lokálnej a mikroregionálnej úrovni v oblasti ako participatívne rozpočtovanie, problematika marginalizovaných rómskych komunít, trvalo-udržateľnej mobility, environmentálnej výchovy a i . Zároveň bude v rámci projektu zmapovaný súčasný legislatívny rámec a stav participácie na Slovensku, budú posilnené odborné kapacity zamestnancov verejnej správy v oblasti participatívnej tvorby verejných politík a záverom projektu bude 12 participatívnych procesov tvorby verejných politík vyhodnotených s cieľom šíriť príklady dobrej praxe.

**Úloha č. 48:**

**Podporovať partnerstvo a dialóg medzi verejnou správou, občanmi a mimovládnymi neziskovými organizáciami na národnej, regionálnej a lokálnej úrovni v oblasti participatívnej tvorby verejných politík.**

Zodpovední: splnomocnenec vlády SR pre rozvoj občianskej spoločnosti

Termín: 30. jún 2019

Verejná správa musí reagovať na transformáciu spoločnosti, ktorá nastala aj vplyvom rozvoja informačno-komunikačných technológií. Zvýšená konektivita občanov a podnikov formuje nové očakávania, pokiaľ ide o kvalitu, transparentnosť a efektívnosť verejných služieb [[29]](#footnote-30).

Existuje niekoľko bezplatných on-line nástrojov, ako napr. *Google Drive*, ktoré umožňujú účinnú a efektívnu kolaboráciu viacerých ľudí na tvorbe jedného dokumentu. Využívaním takýchto on-line nástrojov pri tvorbe verejných politík (napr. návrh zákona, stratégia, akčný plán, projekt, program, atď.) sa znižujú náklady na participatívny proces tvorby verejných politík a uľahčuje získavanie spätnej väzby zo strany zainteresovaných aktérov po celú dobu tvorby verejnej politiky.

Interné smernice jednotlivých ÚOŠS o využívaní internetu a intranetu však s možnosťou využívania bezplatných on-line nástrojov pri tvorbe verejných politík nerátajú. Úlohou bude navrhnúť odporúčanie na internú smernicu o využívaní bezplatných on-line nástrojov pri participatívnej tvorbe verejných politík tak, aby sa eliminovalo bezpečnostné riziko s používaním on-line nástrojov na minimum.

**Úloha č. 49:**

**Navrhnúť odporúčanie na internú smernicu o využívaní bezplatných on-line nástrojov pri participatívnej tvorbe verejných politík.**

Zodpovední: splnomocnenec vlády SR pre rozvoj občianskej spoločnosti

Termín: 31. marec 2017

## 3.2 Vzdelávanie a osveta

Nevyhnutnou podmienkou zvyšovania participácie občanov na správe vecí verejných je vytvorenie vzdelávacích nástrojov na zvyšovanie povedomia o dôležitosti participácie na strane zamestnancov štátnej správy ale aj občanov. Ambíciou je dosiahnuť taký stupeň informovanosti všetkých zainteresovaných aktérov, aby sa participatívna tvorba verejných politík a účasť verejnosti na správe vecí verejných stala bežným štandardom. Po vzniku vzdelávacích nástrojov (príručky, manuály, metodiky, e-learning) je potrebné nadviazať intenzívnu spoluprácu s MŠVVŠ SR s cieľom Využívať vzdelávacie nástroje v oblasti participácie v rámci formálneho vzdelávania s využitím metód neformálneho vzdelávania.

**Úloha č. 50:**

**Vytvoriť vzdelávacie nástroje v oblasti participácie.**

Zodpovedný: splnomocnenec vlády SR pre rozvoj občianskej participácie

Termín: 28. jún 2019

**Úloha č. 51:**

**Využívať vzdelávacie nástroje v oblasti participácie v rámci formálneho vzdelávania s využitím metód neformálneho vzdelávania.**

Zodpovedný: minister školstva, vedy, výskumu a športu SR v spolupráci so splnomocnencom vlády SR pre rozvoj občianskej spoločnosti

Termín: 28. jún 2019

**Úloha č. 52:**

**Zakotviť participatívne procesy v rámci implementácie CAF (The Common Assessment Framework) vo verejnej správe v rokoch 2016 - 2020.**

Zodpovední: splnomocnenec vlády SR pre rozvoj občianskej spoločnosti v spolupráci s podpredsedom vlády a ministrom vnútra SR

Termín: 31. december 2018

# 4 Otvorená justícia

## 4.1 Súdnictvo

### 4.1.1 Hodnotenie práce sudcov

Ministerstvo spravodlivosti SR v roku 2015 v rámci plnenia úlohy C.29 Akčného plánu OGP 2015 „Pripraviť legislatívny návrh, ktorý umožní zverejňovať hodnotenie práce sudcov a predložiť ho na rokovanie vlády.“ pripravilo paragrafové znenie návrhu zákona, ktorým sa dopĺňa zák. č. 385/2000 Z. z. o sudcoch a prísediacich a o zmene a doplnení niektorých zákonov, a ktorým sa zabezpečuje realizácia predmetnej úlohy. Do legislatívneho procesu bude materiál predložený v roku 2016 a po jeho prijatí bude umožnené zverejňovanie hodnotení práce sudcov, k čomu sa vláda SR zaviazala aj vo svojom programovom vyhlásení.

Pravidelné hodnotenie práce sudcov, bude potrebné vyhodnotiť a dopracovať, aby plnilo svoju funkciu. Práca sudcu sa má hodnotiť komplexne, pretokaždý sudca má byť raz za päť rokov podrobený komplexnému hodnoteniu. Dnes hodnotenie sudcov vykonávajú kolegovia, preto bude potrebné dopracovať hodnotenie – najmä pokiaľ ide o hodnotiteľov. Vláda zváži vytvorenie tzv. hodnotiacich senátov, ktoré budú tvoriť sudcovia, ktorí sa budú venovať len tejto činnosti.

Vláda sa v PVV zaviazala v rámci verejnej kontroly justície vláda prehodnotiť realizáciu zverejňovania hodnotení sudcov z hľadiska ich prehľadnosti a zľahčenia možnosti ďalšej analýzy, pričom do vyhodnotenia súčasného stavu zapojí verejnosť.

**Úloha č. 53:**

**Prehodnotiť realizáciu zverejňovania hodnotení sudcov z hľadiska ich prehľadnosti a zľahčenia možnosti ďalšej analýzy.**

Zodpovedná: podpredsedníčka vlády a ministerka spravodlivosti SR

Termín: 31. december 2017

### 4.1.2 Zverejňovanie súdnych rozhodnutí

V januári 2016 bola spustená pilotná prevádzka zverejňovania súdnych rozhodnutí na portáli SLOV-LEX. Na jednom mieste je tak možné vyhľadať rozhodnutia Najvyššieho súdu SR, rozhodnutia všeobecných súdov SR, rozhodnutia Európskeho súdu pre ľudské práva a rozhodnutia Súdneho dvora EU. Prax ukázala, že nie všetky rozhodnutia je potrebné zverejňovať Preto je vhodné určiť, ktoré rozhodnutia nemusia byť zverejňované.

Vláda SR sa k záväzku prehodnotiť realizáciu zverejňovania súdnych rozhodnutí z hľadiska ich prehľadnosti a zľahčenia možnosti ďalšej analýzy prihlásila aj vo svojom PVV na roky 2016 – 2020, pričom do vyhodnotenia súčasného stavu zapojí aj verejnosť.

**Úloha č. 54:**

**Určiť, ktoré súdne rozhodnutia nemusia byť zverejňované.**

Zodpovedná: podpredsedníčka vlády a ministerka spravodlivosti SR

Termín: 31. júl 2017

### 4.1.3 Prístup k spravodlivosti

Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) stanovuje ústredným orgánom štátnej správy povinnosť vytvoriť elektronické formuláre pre elektronické podania.[[30]](#footnote-31) Formalizované podania (návrh na začatie konania, žaloba, žiadosť, sťažnosť, vyjadrenie, stanovisko, ohlásenie alebo iný dokument), v ktorých sú zreteľne uvedené vyžadované podstatné (a iné potrebné) náležitosti, umožňujú občanom lepší prístup k spravodlivosti, nakoľko nie sú nútení vyhľadať platenú právnu pomoc. Zároveň odbremeňujú súdy, keďže odpadá množstvo imperfektných podaní a nie je tak potrebné vyzývať navrhovateľa na doplnenie alebo opravu. Formalizovanie podaní taktiež pozitívne pôsobí na včasnosť konania. Z týchto dôvodov je žiaduce stanoviť typy podaní, ktoré je vhodné formalizovať, navrhnúť štandardizovaný formulár pre vybrané podania a zverejniť štandardizované podania v elektronickej podobe na webovom sídle MS SR, ústrednom portáli verejnej správy a na právnom a informačnom portáli Slov-Lex. Vláda SR sa k záväzku rozšíriť štandardizované formuláre prihlásila aj vo svojom PVV na roky 2016 – 2020.

**Úloha č. 55:**

**Stanoviť typy podaní, ktoré je vhodné formalizovať, navrhnúť štandardizovaný formulár pre vybrané podania a zverejniť štandardizované podania v elektronickej podobe na webovom sídle MS SR, ústrednom portáli verejnej správy a na právnom a informačnom portáli Slov-Lex.**

Zodpovedná: podpredsedníčka vlády a ministerka spravodlivosti SR

Termín: priebežne

### 

### 4.1.4 Disciplinárne konania

Disciplinárne konania vo veciach sudcov sú zdĺhavé a nepružné, často sa nedarí obsadiť disciplinárne senáty. To všetko spôsobuje, že vyvodzovanie disciplinárnej zodpovednosti sudcov je nedostatočné. Navyše rozhodnutia disciplinárnych senátov nie sú preskúmateľné súdom, keďže zákon[[31]](#footnote-32) okrem obnovy konania vylučuje akékoľvek iné opravné prostriedky proti právoplatnému rozhodnutiu disciplinárnych senátov.

Preto je vhodné vniesť do slovenského právneho poriadku také zmeny, ktorými sa disciplinárne konania sfunkčnia a ktorými sa zabezpečí dôsledné, rýchle a efektívne uplatňovanie disciplinárnej zodpovednosti sudcov. Vláda SR sa vo svojom programovom vyhlásení zaviazala, že v záujme zvýšiť verejnú kontrolu justície prijme takéto opatrenia. Taktiež sa zaviazala, že prijme legislatívne opatrenie, ktoré určí jednoznačný orgán dohľadu nad plynulosťou týchto konaní pri zachovaní zloženia disciplinárnych senátov.

**Úloha č. 56:**

**Participatívnym spôsobom pripraviť návrh legislatívnych zmien, ktorými sa určí orgán dohľadu nad plynulosťou disciplinárnych konaní a ktorými sa zabezpečí dôsledné, rýchle a efektívne uplatňovanie disciplinárnej zodpovednosti sudcov a predložiť ich na rokovanie vlády SR.**

Zodpovední: podpredsedníčka vlády a ministerka spravodlivosti SR v spolupráci so splnomocnencom vlády SR pre rozvoj občianskej spoločnosti

Termín: 30. jún 2018

### 4.1.5 Výberové konania

Vláda SR sa vo svojom programovom vyhlásení zaviazala, že zvýši verejnú kontrolu justície zavedením takých opatrení, aby výber predsedov súdov, sudcov a justičných zamestnancov bol transparentný od jeho začiatku až po konečné rozhodnutie o personálnom výbere, pričom posilní objektívne prvky v procese výberu a zavedie opatrenia, aby sa pri výbere predsedov súdov a sudcov zúčastňovali osoby mimo justičného prostredia.

**Úloha č. 57:**

**Participatívnym spôsobom pripraviť návrh legislatívnych zmien, ktorými sa zabezpečí vyššia verejná kontrola výberu predsedov súdov, sudcov a justičných zamestnancov a predložiť ich na rokovanie vlády SR.**

Zodpovední: podpredsedníčka vlády a ministerka spravodlivosti SR v spolupráci so splnomocnencom vlády SR pre rozvoj občianskej spoločnosti

Termín: 30. jún 2018

Medzinárodné dokumenty opakovane uvádzajú, že proces rozhodovania orgánu zodpovedného za výber sudcov by mal byť právne upravený v súlade so zásadami právnej istoty, efektivity a súdnej nezávislosti. Rozhodnutia týkajúce sa výberu a kariérneho postupu sudcov musia byť založené na rovnakých, konkrétnych a objektívnych kritériách vopred stanovených zákonom alebo príslušnými orgánmi, pričom rozhodnutia vybrať kandidáta spomedzi viacerých uchádzačov musia obsahovať jasné a objektívne dôvody. Hoci základné kritériá na výber sudcu stanovené sú, členovia výberových komisií ich pri hodnotení uchádzača využívajú málo. Je tiež potrebné uviesť, že kritériá upravené v slovenskom právnom poriadku ako „osobnostné predpoklady“, „všeobecný prehľad“, či „schopnosť rozhodovania“ sú veľmi všeobecné, umožňujú veľmi širokú interpretáciu a následne možnosť svojvoľnej aplikácie.

Hodnotenia uchádzačov v súčasnosti sú tiež málo odôvodnené, alebo nie sú odôvodnené vôbec. Členovia výberových komisií často uvádzajú iba celkové a všeobecné zhodnotenie uchádzača, bez toho aby akokoľvek svoje konečné rozhodnutie odôvodnili použitím nejakých kritérií. Keďže hodnotiace hárky pre jednotlivé výberové konania nie sú jednotné, rozsah odôvodňovania sa líši aj  z tohto dôvodu. Uvedené je v rozpore s medzinárodnými štandardami, ktoré požadujú odôvodnené rozhodovanie orgánu zodpovedného za výber sudcov.

Na rýchle a efektívne odstránenie vzniknutej situácie, keď členovia komisií podľa vlastného uváženia používajú kritériá na hodnotenie uchádzača v ústnej časti výberového konania a často svoje rozhodnutia neodôvodňujú, je vhodným riešením vytvorenie štandardizovaného hodnotiaceho hárku pre ústnu časť výberového konania. Hárok by mal mať formu prednastavených, konkrétnych a objektívnych kritérií hodnotenia, ktoré majú členovia zohľadniť a odôvodniť ich naplnenie alebo nenaplnenie uchádzačom. Rovnako by bolo vhodné rozlíšiť medzi jednotlivými kritériami a celkovým zhodnotením uchádzača členom komisie.

Vláda SR sa k záväzku vytvoriť jednotný hodnotiaci hárok prihlásila aj vo svojom PVV na roky 2016 – 2020.

**Úloha č. 58:**

**Vytvoriť jednotný, štandardizovaný hodnotiaci hárok pre ústnu časť výberového konania.**

Zodpovedná: podpredsedníčka vlády a ministerka spravodlivosti SR

Termín: 31. júl 2017

## 

## 4.2 Prokuratúra

### 4.2.1 Zoznam prokurátorov

V roku 2015 bola v rámci plnenia úlohy C.32 Akčného plánu OGP 2015 do zák. č. 154/2001 Z. z. o prokurátoroch a právnych čakateľoch prokuratúry[[32]](#footnote-33) vnesená povinnosť pre Najvyšší služobný úrad (prokuratúry) zverejňovať a priebežne aktualizovať menný zoznam prokurátorov. Menný zoznam prokurátorov bol zverejnený v januári 2016. Zverejnenie zoznamu prokurátorov len vo forme mena a priezviska však nie je, z hľadiska otvorenosti a verejnej kontroly dostatočné. Preto je potrebné rozšíriť zverejnený zoznam aj o miesto pôsobenia jednotlivých prokurátorov.

**Úloha č. 59:**

**Pripraviť a predložiť na rokovanie vlády SR návrh zákona, ktorým sa doplní zák. č. 154/2001 Z. z. o prokurátoroch a právnych čakateľoch prokuratúry a ktorým sa zabezpečí zverejnenie miesta pôsobenia jednotlivých prokurátorov.**

Zodpovední: podpredsedníčka vlády a ministerka spravodlivosti SR v spolupráci s generálnym prokurátorom SR

Termín: 31. júl 2018

### 

### 4.2.2 Generálny prokurátor

V zmysle platnej právnej úpravy[[33]](#footnote-34), návrhy na vymenovanie generálneho prokurátora podávajú poslanci Národnej rady Slovenskej republiky (ďalej len „NR SR“) predsedovi NR SR, ktorý ich pridelí na prerokovanie ústavnoprávnemu výboru. Ten predloží návrh so svojím stanoviskom predsedovi NR SR, ktorý ho so stanoviskom ústavnoprávneho výboru navrhne na program najbližšej schôdze NR SR. Poslanci NR SR svojou voľbou určia kandidáta, ktorého navrhnú prezidentovi na vymenovanie. Tento spôsob nie je uspokojivý, nakoľko je jeho výsledkom to, že nominanta vyberajú výlučne politické strany a jeho výber podlieha politickému boju.

Preto by mali mať právo odporúčať kandidátov podľa ich profesionálnych kvalít aj dôležití predstavitelia právnickej verejnosti (napr. predstavitelia profesijných komôr, akademickej obce, vrátane prokurátorov, verejný ochranca práv). Uvedená požiadavka vyplýva aj zo správy Benátskej komisie o Európskych normách týkajúcich sa nezávislosti justičného systému, časť II – Prokuratúra (ďalej len Správa Benátskej komisie)[[34]](#footnote-35). V zmysle vyjadrenia Generálnej prokuratúry SR, je potrebné venovať dôslednú pozornosť okruhu osôb a subjektov, ktoré by mali právo odporúčať NR SR kandidátov na generálneho prokurátora. Zároveň by malo zostať na rozhodnutí príslušného parlamentného výboru, ktorých odporučených kandidátov predloží NR SR na hlasovanie, avšak za prísne stanovených podmienok, aby nemohlo dôjsť k vylúčeniu.

**Úloha č. 60:**

**Vytvoriť legislatívne predpoklady, ktorými sa rozšíri právo odporúčať kandidátov na funkciu generálneho prokurátora.**

Zodpovední: podpredsedníčka vlády a ministerka spravodlivosti SR v spolupráci s generálnym prokurátorom SR

Termín: 31. júl 2018

### 4.2.3 Disciplinárne konania

Podľa aktuálnej úpravy vykonávajú disciplinárne konanie vo veciach prokurátorov disciplinárne komisie zriadené na generálnej prokuratúre.[[35]](#footnote-36) Členmi a predsedami disciplinárnych komisií sú len prokurátori. Funkčné obdobie disciplinárnych komisií je trojročné, tú istú osobu možno vymenovať do disciplinárnej komisie aj opakovane. Vo všetkých otázkach týkajúcich sa obsadenia disciplinárnych komisií rozhoduje generálny prokurátor – vymenúva členov disciplinárnych komisií, predsedov a náhradníkov (prvostupňových aj odvolacích), okrem toho rozhoduje aj o nahradení predsedu/člena náhradníkom, rozhoduje o vylúčení člena disciplinárnej komisie z prejednávania a rozhodovania veci z dôvodu zaujatosti. Rada prokurátorov rozhoduje o zásadách obsadzovania disciplinárnych komisií a vytvárania zoznamu náhradníkov, navrhuje predsedov, členov a náhradníkov disciplinárnych komisií.

Návrh na začatie disciplinárneho konania môže podať generálny prokurátor (proti ktorémukoľvek prokurátorovi), verejný ochranca práv, námestník generálneho prokurátora a príslušný krajský a okresný prokurátor. Proti rozhodnutiu prvostupňovej disciplinárnej komisie sa možno odvolať, o odvolaní rozhoduje päťčlenná odvolacia disciplinárna komisia. Právoplatné rozhodnutie vydané v disciplinárnom konaní je preskúmateľné súdom.

Z právnej úpravy vyplýva niekoľko skutočností:

* zvlášť silné postavenie generálneho prokurátora, ktorý rozhoduje o vymenovaní, nahradení aj o zaujatosti členov disciplinárnych komisií a zároveň je oprávnený podať návrh na začatie disciplinárneho konania. Je teda navrhovateľom a zároveň tvorcom orgánu, ktorý o návrhu rozhoduje,
* rada prokurátorov síce predkladá návrhy členov disciplinárnych komisií, sama však rozhoduje len o zásadách obsadzovania disciplinárnych komisií, využitia náhradníkov a dopĺňania databázy kandidátov na členov disciplinárnych komisií a o postupe pri prideľovaní vecí do jednotlivých komisií,
* disciplinárne konanie je síce formálne verejné, avšak vzhľadom k tomu, že členmi disciplinárnych komisií sú len prokurátori, ide o uzavretý systém bez reálnej verejnej kontroly. Takto hrozí nielen jeho zneužitie na šikanovanie prokurátorov, ale aj nedostatočné (neobjektívne) vyvodzovanie disciplinárnej zodpovednosti, keďže o vine rozhodujú kolegovia,
* prokurátorské zákony neriešia explicitne, kto môže iniciovať disciplinárne konanie proti generálnemu prokurátorovi.

Z nálezu ústavného súdu vyplýva,[[36]](#footnote-37) že prokuratúra je osobitným ústavným orgánom právnej ochrany, v prípade ktorého existuje legitímna požiadavka takej právnej regulácie, ktorá umožní výkon verejnej kontroly nad činnosťou prokuratúry ako aj „*adekvátnu mieru vplyvu jednotlivých zložiek štátnej moci vo vzťahu k prokuratúre, ktorého účelom je zaistenie náležitého výkonu jej poslania spočívajúceho v iniciatívnom, spravodlivom a nestrannom postupe pri ohrane verejného záujmu, ochrane základných práv a slobôd, ako aj ďalších práv a právom chránených záujmov*“. Podľa ústavného súdu je disciplinárna zodpovednosť prokurátorov inštitútom, ktorého účel je spojený predovšetkým s riadením činnosti prokuratúry – čo je kompetencia generálneho prokurátora. Zároveň však tiež uviedol, že právna úprava, ktorá umožňuje národnej rade alebo ústavným orgánom reprezentujúcim výkonnú zložku nominovať kandidátov do disciplinárnej komisie, „*má racionálny základ, sleduje legitímne ciele, a preto ju nemožno považovať za prejav legislatívnej svojvôle zákonodarcu*“. Ústavný súd pritom zdôrazňuje, že „*právne normy upravujúce kreáciu a zloženie disciplinárnych komisií by mali zabezpečovať vyváženie miery vplyvu subjektov reprezentujúcich orgány vedenia prokuratúry, subjektov reprezentujúcich ochranu práv a záujmov prokurátorov a subjektov reprezentujúcich prvok ‘vonkajšej, resp. verejnej kontroly’*“.

**Úloha č. 61:**

**Participatívnym spôsobom vypracovať analýzu disciplinárnych konaní vo veciach prokurátorov vrátane návrhu legislatívnych zmien v záujme zvýšenia ich transparentnosti.**

Zodpovední: podpredsedníčka vlády a ministerka spravodlivosti SR v spolupráci s generálnym prokurátorom SR a splnomocnencom vlády SR pre rozvoj občianskej spoločnosti

Termín: 31. júl 2018

### 4.2.4 Výberové konania

Podľa platnej právnej[[37]](#footnote-38) úpravy môže byť členom výberovej komisie len prokurátor. Takéto obsadenie výberovej komisie môže vzbudzovať pochybnosti o ich objektívnosti a transparentnosti.

Ústavný súd SR vo svojom náleze[[38]](#footnote-39) uviedol: „Prokuratúru však nemožno chápať ako uzavretý a izolovaný systém orgánov, ktorý s inými orgánmi verejnej moci nespájajú žiadne väzby a do ktorého činnosti nemožno žiadnym (a teda ani právne regulovaným) spôsobom zasahovať. Z princípov demokratického štátu, deľby moci a vzájomných bŕzd a protiváh vyplýva legitímna požiadavka takej právnej regulácie, ktorá umožní výkon verejnej kontroly nad činnosťou prokuratúry a adekvátnu mieru vplyvu jednotlivých zložiek štátnej moci vo vzťahu k prokuratúre, ktorého účelom je zaistenie náležitého výkonu jej poslania spočívajúceho v iniciatívnom, spravodlivom a nestrannom postupe pri ochrane verejného záujmu, ochrane základných práv a slobôd, ako aj ďalších práv a právom chránených záujmov. Preto je z uvedeného dôvodu legitímne priznať ústavným orgánom reprezentujúcim jednotlivé zložky štátnej moci určitú mieru ingerencie v procese kreácie, resp. obsadzovania orgánov prokuratúry.“ Zároveň však konštatoval, že generálny prokurátor nesie ústavnú zodpovednosť za činnosť a fungovanie prokuratúry, a preto musí mať aj možnosť aspoň nejakým spôsobom ovplyvniť zloženie výberových komisií.

**Úloha č. 62:**

**Participatívnym spôsobom vypracovať analýzu výberových konaní na funkciu prokurátora vrátane návrhu legislatívnych zmien v záujme zvýšenia ich transparentnosti.**

Zodpovední: podpredsedníčka vlády a ministerka spravodlivosti SR v spolupráci s generálnym prokurátorom SR a splnomocnencom vlády SR pre rozvoj občianskej spoločnosti

Termín: 31. júl 2018

# 5. Aplikačná prax

Akčný plán Iniciatívy pre otvorené vládnutie v Slovenskej republike na roky 2012-2013 zadefinoval úlohu pripraviť návrh zákona o ochrane oznamovateľov korupčného správania . Plnenie tejto úlohy vyústilo do prijatia Zákona č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov. Zákon vytvoril právne predpoklady na zabezpečenie ochrany týchto oznamovateľov predovšetkým v oblasti pracovnoprávnych vzťahov, pomenoval zodpovedné subjekty na posudzovanie opodstatnenosti ochrany a následný spôsob poskytovania ochrany. V záujme zvýšenia účinnosti aplikácie zákona do praxe je vhodné sledovať jeho implementáciu a v prípade potreby navrhnúť kroky na jeho intenzívnejšie využívanie.

**Úloha č. 63:**

**Každoročne vyhodnocovať aplikačnú prax Zákona č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov.**

Zodpovední: splnomocnenec vlády SR pre rozvoj občianskej spoločnosti v spolupráci s podpredsedom vlády a ministrom vnútra SR

Termín: 31. marec (každoročne za predchádzajúci rok)

Národná rada SR prijala Zákon č. 400/2015 o tvorbe právnych predpisov a o Zbierke zákonov SR a o zmene a doplnení niektorých zákonov , ktorý nadobudol účinnosť 1. januára 2016 (okrem čl. 1 § 2 až 10 s účinnosťou od 1. apríla 2016). V § 7 Náležitosti právneho predpisu, čl. 1 definuje, čo má obsahovať návrh právneho predpisu, ktorý je predkladaný do pripomienkového konania. Novinkou tohto zákona je ods. d), ktorý rozširuje povinne predkladané dokumenty o správu o účasti verejnosti na tvorbe právneho predpisu. Jej cieľom je sledovať, či sa právne predpisy vytvárajú v spolupráci so zainteresovanou verejnosťou tak, aby sa stali funkčnou súčasťou vyváženého, prehľadného a stabilného právneho poriadku SR zlučiteľného s právom Európskej únie a medzinárodnoprávnymi záväzkami SR.

**Úloha č. 64:**

**Analyzovať a vyhodnocovať správy o účasti verejnosti na tvorbe právneho predpisu v rámci návrhov právnych predpisov, predkladaných do pripomienkového konania.**

Zodpovedný: splnomocnenec vlády SR pre rozvoj občianskej spoločnosti v spolupráci s ministerkou spravodlivosti SR

Termín: 31. marec (každoročne za predchádzajúci rok)

Na ústrednom portáli verejnej správy [www.slovensko.sk](http://www.slovensko.sk) bola začiatkom roku 2016 spustená aplikácia eHŽ, prostredníctvom ktorej sa môžu občania SR obracať s rôznymi požiadavkami na vládu SR. Vláda SR sa zaviazala, že sa bude zaoberať každou eHŽ, ktorá získa do 30 dní minimálne 15 000 podporovateľov. ÚSV ROS inicioval vznik aplikácie v Akčnom pláne OGP 2012 – 2013, teraz má ambíciu vyhodnocovať efektivitu, účinnosť tohto nástroja

**Úloha č. 65:**

**Analyzovať a vyhodnocovať efektivitu nástroja elektronická hromadná žiadosť.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcim úradu vlády SR

Termín: 31. december 2017 a 31. december 2018

# 6. Spätná väzba a pokračovanie

S cieľom zvýšiť úspešnosť implementácie Akčného plánu OGP 2016 – 2019 je nutné vytvoriť funkčnú medzirezortnú pracovnú skupinu, ktorá bude dohliadať na plnenie úloh Akčného plánu OGP 2016 – 2019 v jednotlivých kapitolách.

**Úloha č. 66:**

**Určiť osobu zodpovednú za implementáciu úloh Akčného plánu OGP 2016 - 2019 v rezorte.**

Zodpovední: ministri, podpredsedom vlády pre investície, vedúcim Úradu vlády SR, vedúci ostatných ústredných orgánov štátnej správy

Termín: 28. január 2017

**Úloha č. 67:**

**Koordinovať pracovnú skupinu k implementácii Akčného plánu OGP 2016 – 2019.**

Zodpovedný: splnomocnenec vlády SR pre rozvoj občianskej spoločnosti

Termín: 30. jún 2019

Jednou z povinností každého štátu, ktorý sa zapojil do OGP, je vyhodnotiť úspešnosť implementácie národných akčných plánov.

**Úloha č. 68:**

**Vypracovať konečné hodnotenie akčného plánu Iniciatívy pre otvorené vládnutie v Slovenskej republike na roky 2016 – 2019.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcim Úradu vlády SR, podpredsedom vlády pre investície a informatizáciu, ministrami, vedúci ostatných ústredných orgánov štátnej správy.

Termín: 31. marec 2019

Po vyhodnotení plnenia Akčného plánu OGP 2016 - 2019 je ďalším krokom na základe odporúčaní a výsledkov hodnotenia vypracovanie akčného plánu OGP na nasledujúce obdobie.

**Úloha č. 69:**

**Vypracovať a predložiť na rokovanie vlády SR akčný plán Iniciatívy pre otvorené vládnutie v Slovenskej republike na nasledujúce obdobie.**

Zodpovedný: splnomocnenec vlády SR pre rozvoj občianskej spoločnosti

Termín: 31. júl 2019

1. Dostupné na stránke <http://www.rokovania.sk/Rokovanie.aspx/BodRokovaniaDetail?idMaterial=25473>. [↑](#footnote-ref-2)
2. Dostupný na stránke <http://www.rokovania.gov.sk/File.aspx/ViewDocumentHtml/Uznesenie-12358?prefixFile=u_>. [↑](#footnote-ref-3)
3. Dostupný na stránke <http://www.rokovania.gov.sk/File.aspx/ViewDocumentHtml/Uznesenie-14684?prefixFile=u> . [↑](#footnote-ref-4)
4. Hodnotiaca správa k implementácii Akčného plánu OGP 2015 je dostupná na tomto mieste <http://www.minv.sk/?ros_ogp_hodnotenie_2015&sprava=hodnotiaca-sprava-k-implementacii-akcneho-planu-iniciativy-pre-otvorene-vladnutie-na-rok-2015-schvalena> [↑](#footnote-ref-5)
5. Súčasná verzia [www.data.gov.sk](http://www.data.gov.sk) ponúka niekoľko nových funkcionalít, čím sa zlepší interakcia medzi poskytovateľmi dát a používateľmi dát, ako napr. žiadosť o sprístupnenie informácií na účely opakovaného použitia podľa Zákona o slobodnom prístupe k informáciám, návrh na zverejnenie údajov na portáli otvorených dát, podnet na úpravu údajov zverejnených na portáli otvorených dát, žiadosť o registráciu aplikácie postavenej na otvorených dátach na portáli otvorených dát, a i. [↑](#footnote-ref-6)
6. Povinná osoba je povinná sprístupniť informácie na účely opakovaného použitia na základe žiadosti všetkým žiadateľom v podobe a spôsobom, ktoré umožňujú jej technické podmienky; prednostne však v elektronickej podobe, a pokiaľ je to možné a vhodné, ako otvorené údaje umožňujúce automatizované spracovanie spolu s ich metaúdajmi a i. [↑](#footnote-ref-7)
7. Všetky štúdie sú dostupné tu <http://www.otevrenadata.cz/otevrena-data/co-jsou-otevrena-data/> [↑](#footnote-ref-8)
8. Všetky štúdie sú dostupné tu <http://www.otevrenadata.cz/otevrena-data/co-jsou-otevrena-data/> [↑](#footnote-ref-9)
9. Dostupný na stránke <https://www.slov-lex.sk/pravne-predpisy/SK/ZZ/2010/546/>. [↑](#footnote-ref-10)
10. Dostupné na stránke <http://www.minv.sk/?ros_ovz>. [↑](#footnote-ref-11)
11. Juraj Draxler ako minister školstva v čase plnenia Akčného plánu OGP 2015 sa na svojom blogu 17.02.2016 vyjadril, že „...všetky nové verejné obstarávania budú obsahovať aj podmienku dodávania učebnice aj s voľne šíriteľnou digitálnou licenciou“ (dostupné na stránke <http://blog.etrend.sk/juraj-draxler/ake-konkretne-zmeny-potrebuje-nase-skolstvo.html>). [↑](#footnote-ref-12)
12. Napr. CK-12 Fundation <http://www.ck12.org>, Learnig Resource Metadata Iniciative <http://lrmi.dublincore.net/>, Open Yale courses <http://oyc.yale.edu/>, Khan Academy <https://www.khanacademy.org/>, Curriki <http://www.curriki.org/>, Coursera <https://www.coursera.org/>, Open Professionals Education Network <https://open4us.org/resources/>, edX <https://www.edx.org/>, FutureLearn <https://www.futurelearn.com/>. [↑](#footnote-ref-13)
13. Dostupný na stránke [www.crzp.sk](http://www.crzp.sk). [↑](#footnote-ref-14)
14. Na žiacke/študentské autorské diela sa primerane vzťahuje ustanovenie autorského zákona o školskom diele. [↑](#footnote-ref-15)
15. Dostupné na <http://www.noveskolstvo.sk/article.php?551>. [↑](#footnote-ref-16)
16. Odporúčanie Európskej komisie zo 17. Júla 2012 o prístupe k vedeckým informáciám a ich uchovávaní <https://ec.europa.eu/research/science-society/document_library/pdf_06/recommendation-access-and-preservation-scientific-information_en.pdf> [↑](#footnote-ref-17)
17. Nariadenie Európskeho parlamentu a rady EÚ č. 1291/2013 z 11.12.2013: <http://ec.europa.eu/research/participants/data/ref/h2020/legal_basis/fp/h2020-eu-establact_sk.pdf> [↑](#footnote-ref-18)
18. [www.rokovania.sk/File.aspx/Index/Mater-Dokum-192986](http://www.rokovania.sk/File.aspx/Index/Mater-Dokum-192986) [↑](#footnote-ref-19)
19. <https://www.minedu.sk/data/att/8490.pdf> [↑](#footnote-ref-20)
20. Pokyny Európskej komisie k vypracovaniu plánu manažmentu dát v programe Horizont 2020 (Guidelines on Data Management Plan in Horizon 2020) <http://ec.europa.eu/research/participants/data/ref/h2020/grants_manual/hi/oa_pilot/h2020-hi-oa-data-mgt_en.pdf>. [↑](#footnote-ref-21)
21. Dostupný na stránke [www.slov-lex.sk/pravne-predpisy/SK/ZZ/2015/185/20160101](http://www.slov-lex.sk/pravne-predpisy/SK/ZZ/2015/185/20160101). [↑](#footnote-ref-22)
22. Pozri OECD: Citizens as Partners. Oecd handbook on information, consultation and public participation

    In policy-making. Paris: 2001. Dostupné tu <http://www.internationalbudget.org/wp-content/uploads/Citizens-as-Partners-OECD-Handbook.pdf> [↑](#footnote-ref-23)
23. Pozri European Commission: Code of Good Practice For Consultation of Stakeholders<http://ec.europa.eu/dgs/health_food-safety/dgs_consultations/docs/code_good_practices_consultation_en.pdf> [↑](#footnote-ref-24)
24. Pozr United Nation: Civic Engagement in Public Policies. New York, 2007. Dostupné tu <https://publicadministration.un.org/publications/content/PDFs/E-Library%20Archives/2007%20Civic%20Engagement%20in%20Public%20Policies%20Toolkit.pdf> [↑](#footnote-ref-25)
25. Pozri UNDP Strategy on Civil Society and Civic Engagement dostupná tu <http://www.undp.org/content/undp/en/home/librarypage/civil_society/UNDP-Strategy-on-Civil-Society-and-Civic-Engagement-2012.html> [↑](#footnote-ref-26)
26. Nová **Jednotná metodika na posudzovanie vybraných vplyvov**, schválená [uznesením vlády SR č. 24/2015](http://www.economy.gov.sk/ext_dok-uznesenie-24_2015/146034c?ext=orig), nadobudla účinnosť v zmysle[uznesenia vlády SR č. 55/2015](http://www.economy.gov.sk/ext_dok-uznesenie-55_2015/146035c?ext=orig) **1. októbra 2015.**  [↑](#footnote-ref-27)
27. Materiál „*„Pravidlá zapájania verejnosti do tvorby verejných politík“* je dostupný tu <http://www.minv.sk/?ros_participacia_vystup> [↑](#footnote-ref-28)
28. Viac o pripravovanom národnom projekte ÚSV ROS sa dočítate tu <http://www.minv.sk/?ros_participacia_np> [↑](#footnote-ref-29)
29. <https://ec.europa.eu/digital-single-market/en/eparticipation> [↑](#footnote-ref-30)
30. § 24 ods. 2 cit. zákona, dostupný na: <https://www.slov-lex.sk/pravne-predpisy/SK/ZZ/2013/305/20151101> [↑](#footnote-ref-31)
31. Zákon č. 385/2000 Z. z. o sudcoch a prísediacich a o zmene a doplnení niektorých zákonov, dostupný na stránke <https://www.slov-lex.sk/pravne-predpisy/SK/ZZ/2000/385/20160101>. [↑](#footnote-ref-32)
32. Dostupné na stránke <https://www.slov-lex.sk/pravne-predpisy/SK/ZZ/2001/154/20160101>. [↑](#footnote-ref-33)
33. § 123 ods. 1 zák. č. 350/1996 Z. z., § o rokovacom poriadku Národnej rady Slovenskej republiky, dostupné na: <https://www.slov-lex.sk/pravne-predpisy/SK/ZZ/1996/350/20160101> [↑](#footnote-ref-34)
34. Schválená Európskou komisiou na presadzovanie demokracie pomocou práva - Benátska komisia na svojom 85. plenárnom zasadnutí (Benátky, 17. – 18. decembra 2010), dostupné na: <http://www.concourt.sk/sk/Dokumenty/2011/D_2011_01.pdf> [↑](#footnote-ref-35)
35. V prípade disciplinárneho previnenia generálneho prokurátora rozhoduje Ústavný súd Slovenskej republiky. [↑](#footnote-ref-36)
36. PL. ÚS 105/2011 zo dňa 07.05.2014 o súlade niektorých ustanovení zákonov č. 153/2001 Z .z. a 154/2001 Z. z. [↑](#footnote-ref-37)
37. § 7a ods. 2 zák. č. 154/2001 Z. z. o prokurátoroch a právnych čakateľoch prokuratúry, dostupné na: <https://www.slov-lex.sk/pravne-predpisy/SK/ZZ/2001/154/20160101>. [↑](#footnote-ref-38)
38. PL. ÚS 105/2011 zo dňa 07.05.2014 o súlade niektorých ustanovení zákonov č. 153/2001 Z .z. a 154/2001 Z. z. [↑](#footnote-ref-39)